Permohonan peguam dapat kebenaran rayu saman kesahan pengampunan kes Anwar pada 22 Mac

PUTRAJAYA, 4 Syaaban 1443H, Isnin – Mahkamah Persekutuan menetapkan 22 Mac ini untuk mendengar permohonan seorang peguam untuk mendapatkan kebenaran bagi meneruskan rayuannya dalam usaha mengembalikan semula samannya yang mempersoalkan kesahan pengampunan diraja yang diperoleh Datuk Seri Anwar Ibrahim bagi sabitan kes liwat.

Peguam Mohamed Haniff Khatri Abdulla yang mewakili Mohd Khairul Azam Abdul Aziz serta peguam J.Leela yang mewakili Anwar semasa dihubungi mengesahkan Mahkamah Persekutuan akan mendengar permohonan itu pada tarikh tersebut.

Pengurusan kes itu berlangsung di hadapan Timbalan Pendaftar Mahkamah Persekutuan Mahyun Yusof hari ini.

Dalam kes sivil, litigan mesti mendapatkan kebenaran terlebih dahulu sebelum mereka boleh meneruskan rayuan di Mahkamah Persekutuan.

Pada 21 September tahun lepas, Mahkamah Rayuan membenarkan rayuan Anwar yang merupakan Ahli Parlimen, Port Dickson, dan Lembaga Pengampunan Wilayah Persekutuan untuk membatalkan saman yang difailkan terhadap mereka oleh Mohd Khairul.

Panel tiga Hakim Mahkamah Rayuan yang terdiri daripada Datuk Has Zanah Mehat, Datuk Indera Mohd Sofian Abd Razak dan Datuk Lee Heng Cheong memutuskan bahawa keputusan itu dibuat berdasarkan pelaksanaan hak pengampunan diraja tidak dapat diubah atau disahkan oleh mahkamah dan oleh itu tidak dapat diadili.

Pada 21 September 2020, Mahkamah Tinggi menolak permohonan Anwar dan Lembaga Pengampunan untuk membatalkan saman pemula itu yang menyebabkan mereka merayu di Mahkamah Rayuan.

Hakim Mahkamah Tinggi Datuk Akhtar Tahir memutuskan Mohd Khairul Azam, mempunyai locus standi (hak di sisi undang-undang) bagi memulakan saman itu kerana beliau adalah ahli masyarakat umum dan berkelayakan sebagai peguam selain ada isu-isu yang boleh dibicarakan yang perlu didengar sepenuhnya.

Mohd Khairul Azam, yang memfailkan saman pemula itu pada 26 Februari 2020, menamakan Lembaga Pengampunan dan Anwar, mendakwa beberapa tindakan tidak berperlembagaan telah diambil bagi memastikan Anwar menerima pengampunan yang membebaskannya dari penjara susulan Pilihan Raya Umum (PRU) Ke-14.

Peguam itu mendakwa pengampunan penuh yang diberikan kepada Anwar oleh Yang di-Pertuan Agong bercanggah dengan Perkara 42(4) dan (5) Perlembagaan Persekutuan berikutan kuasa pengampunan oleh Yang di-Pertuan Agong hendaklah dilaksanakan atas nasihat Lembaga Pengampunan.

Dakwanya, pada ketika itu Lembaga Pengampunan belum dibentuk dengan sempurna berikutan negara baru selesai menjalankan PRU ke-14 pada 9 Mei 2018 dan dalam proses membentuk kerajaan baharu.

Anwar telah dihukum penjara lima tahun kerana meliwat pembantu peribadinya Mohd Saiful Bukhari Azlan dan sabitan serta hukuman itu dikekalkan Mahkamah Persekutuan pada 10 Februari 2015. – Bernama


B40 makin tertekan, jurang pendapatan melebar antara kaum

BANGI, 21 Jamadilawal 1443H, Ahad – Sistem demokrasi telah dilaksanakan lebih daripada 60 tahun di negara ini dan masyarakat sudah menerimanya sebagai sistem yang terbaik.

Walaupun diketahui umum bahawa sistem itu membawa konsep dari rakyat, kepada rakyat dan untuk rakyat, realitinya tidak sebegitu.

Ini kerana, walaupun rakyat diberikan ‘kebebasan’ untuk memilih pemimpin setiap lima tahun tetapi keadaan mereka sepertinya masih tidak berubah.

Bahkan jika dilihat dari segi ekonomi, keadaan rakyat semakin menuju jurang kefakiran, sebaliknya yang terus mengaut keuntungan adalah golongan taikun dan jutawan.

Justeru, Pengerusi PEMBELA, Haji Aminuddin Yahaya membangkitkan persoalan sama ada benar dakwaan bahawa desakan rakyat sama ada dari badan bukan kerajaan (NGO) mahupun orang perseorangan boleh menentukan dasar kerajaan.

“Adakah ini benar atau hanya sekadar retorik politik untuk mengaburi mata rakyat? Jika benar begitu maka kenapakah nasib rakyat tidak berubah?

“Kenapakah golongan B40 semakin tertekan? Mengapa jurang pendapatan semakin melebar antara kaum? Kenapa perpaduan kaum masih menjadi dogma yang tidak selesai sehingga hari ini? Mengapakah projek-projek mega masih dikaut oleh kroni?

“Walaupun agensi-agensi kawalan telah banyak ditubuhkan tetapi kenapa rasuah masih berleluasa?,” soalnya.

Beliau juga tidak menolak kemungkinan negara bukan lagi mengamalkan demokrasi tetapi plutokrasi.

Jelasnya, ia membawa maksud polisi dan dasar kerajaan ditentukan bukan dengan melihat nasib rakyat tetapi oleh golongan taikun dan jutawan.

“Merekalah yang memainkan peranan di belakang tabir menarik hidung para politikus yang bergantung harap kepada ‘funding’ dari mereka.

“Setiap kali PRU diadakan, kita akan mendengar berbilion duit dihabiskan untuk berkempen, mengumpan petugas dan pengundi,” dakwanya.


Rusuhan di depoh tahanan Kota Kinabalu berjaya dikawal

KOTA KINABALU, 3 Safar 1443H, Jumaat – Jabatan Imigresen Malaysia (JIM) Sabah dengan kerjasama Polis Diraja Malaysia (PDRM) berjaya mengawal rusuhan membabitkan 400 tahanan warganegara Filipina di Depoh Tahanan Imigresen (DTI), di sini awal pagi ini.

Timbalan Pengarah JIM Sabah (Operasi) Masri Adul berkata dalam kejadian pada 6.30 pagi itu, kumpulan tahanan tersebut dipercayai tidak berpuas hati kerana proses penghantaran pulang ke negara asal mereka tertangguh.

Beliau berkata siasatan awal mendapati insiden bermula dari blok tahanan wanita yang penghuninya mendakwa terlalu tertekan dan meminta supaya segera dihantar pulang ke negara asal.

“Ia didengari penghuni blok tahanan lelaki yang terletak berhadapan blok wanita sehingga mencetuskan rusuhan kecil. Penghuni blok lelaki kemudiannya bertindak merosakkan kunci mangga pintu lokap dan terus keluar ke kawasan lokap,” katanya ketika dihubungi pemberita hari ini.

Namun penghuni berkenaan tidak berjaya keluar dari kawasan lokap dan pihak DTI yang menyedari kejadian itu terus menghubungi polis dan Ibu Pejabat Imigresen negeri bagi mendapatkan bantuan.

Masri berkata 70 anggota polis bersama pegawai serta 40 anggota bahagian penguatkuasaan JIM dikerah ke lokasi kejadian bagi mengawal keadaan.

Beliau berkata rundingan bersama tahanan diadakan hampir sejam bagi menjelaskan punca proses penghantaran ditangguhkan iaitu atas permintaan pihak kedutaan Filipina sendiri disebabkan beberapa perkara termasuk berkaitan penularan pandemik COVID-19.

“Pasukan polis menempatkan 30 anggota di DTI untuk tempoh beberapa hari lagi bagi memantau keadaan dan tiada kerosakan teruk berlaku dalam insiden ini,” katanya. – Bernama


24 rakyat Palestin ditahan, Israel serbu seluruh Tebing Barat

RAMALLAH, 8 Syaaban 1443H, Jumaat – Tentera Israel pada Khamis menahan 24 rakyat Palestin dalam serbuan besar-besaran di seluruh Tebing Barat, menurut sumber tempatan dan keselamatan.

Sumber memberitahu, askar Israel menangkap lapan rakyat Palestin dari daerah Tebing Barat tengah Ramallah.

Sebagai sebahagian daripada serbuan di seluruh Ramallah, tentera Israel yang lengkap bersenjata menangkap empat penduduk Palestin selepas memecah masuk ke rumah mereka di bandar Silwad.

Rejim turut menahan ketua majlis kampung Beitin, termasuk seorang lagi dari bandar berhampiran Ein Yabrud.

Baki dua daripada lapan tahanan itu dikenal pasti sebagai penduduk kampung Beit Rima, di mana salah seorang daripada mereka adalah bekas banduan.

Di utara Tebing Barat, kenderaan tentera menyerbu bandar Qalqiliya, di mana tentera menangkap tujuh yang lain – semuanya berusia 20-an – dan menggeledah rumah mereka.

Sumber memaklumkan, tentera Israel turut menyamar dan menyelinap masuk ke bandar Jaba’ di barat daya Jenin, kemudian menculik lima rakyat Palestin.

Difahamkan, empat daripada mereka adalah adik kepada seorang aktivis Fatah, Amin Ghannam.

Sumber berkata, pasukan yang menyamar datang ke rumah keluarga Ghannam dan menyoal siasat ahli keluarga serta menahan adik beradiknya sebagai taktik memaksa Amin menyerah diri kepada Israel.

Di selatan Tebing Barat pula, sumber mengesahkan serbuan sama dibuat di kem pelarian Dheisha, selatan Bethlehem yang mengakibatkan penahanan dua yang lain.

Beberapa kenderaan tentera menceroboh kem pelarian, membawa kepada bantahan sehingga menyebabkan rejim melepaskan tembakan ke arah pemuda Palestin di kaki.

Mangsa kemudian dikejarkan ke hospital untuk menerima rawatan.

Di daerah Hebron, tentera Israel menyerbu masuk ke bandar As Samu’, di mana mereka menangkap seorang lelaki dan menggeledah rumahnya.

Tentera Israel kerap menyerbu rumah Palestin hampir setiap hari di seluruh Tebing Barat atas alasan kononnya mencari individu yang ‘dikehendaki’ sehingga mencetuskan pertempuran dengan penduduk.-  Agensi


Empat pelajar sekolah agama raih pingat emas IENA 2022 di Jerman

BANGI, 8 Rabiulakhir 1444H, Khamis – Empat pelajar Sekolah Menengah Kebangsaan (Agama) Kuala Selangor berjaya mengharumkan nama Malaysia apabila meraih pingat emas dan Anugerah Khas Produk Inovasi Terbaik Keseluruhan Untuk Kategori Pencipta Muda Hadiah Bandaraya Nuremberg, di Jerman, bulan lalu.

Mereka menewaskan 490 pasukan dari 250 sekolah di seluruh dunia di Pameran Perdagangan Antarabangsa, Penciptaan Produk dan Idea Baharu (IENA) 2022 yang berlangsung selama tiga hari bermula 27 Oktober lalu.

Empat pelajar berkenaan ialah Athirah Ahmad Hisshamuddin, 17, serta Raja Dhia Nazneen Insyirah Raja Mohd Aman Shah, Nur Damia Bisyara Muhammad Imran dan Sarah Ardinie Khairul Faizi, masing-masing berusia 16 tahun.

Pencapaian ini merupakan kejayaan kedua berikutan pernah memenangi pingat emas serta Anugerah Produk Inovasi Terbaik pada 2019 dalam pertandingan sama.

Sementara itu, guru pembimbing, Mohd Ridzuan Mohammad dan Mohd Zulhelmi Mansor berkata, empat pelajar terbabit mempertandingkan produk inovasi Set Pembelajaran (ECS) Eksplorasi Cabaran Sejarah Dunia yang direka khas untuk menarik minat semua golongan khususnya remaja menguasai pengetahuan am berkaitan sejarah ketamadunan dunia.

Katanya, idea tersebut tercetus melalui permainan Monopoli yang kemudian diterjemah kepada ECS memandangkan sejarah tamadun dunia mempunyai tempat warisan menarik untuk dipaparkan di atas papan permainan.

“Konsep bergambar dan rakaman peristiwa menarik ditonjolkan di atas papan permainan tersebut. Ini membolehkan interaksi dua hala dan menggalakkan perbincangan antara para pelajar yang bermain papan permainan ECS itu,” katanya.

Mohd Zulhelmi juga berkata, produk itu diharap dapat diterbitkan dan dijadikan pertandingan ko-akademik antara sekolah.

IENA adalah pameran inovasi tertua di dunia yang dipertanding sejak lebih 70 tahun lalu bersempena pameran perdagangan yang mengetengahkan pelbagai ciptaan dan inovasi baharu terbesar di dunia.


Tangguh lantikan Ahmad Jazlan sekadar lakonan politik PH?

BANGI,27 Jamadilawal 1444H, Khamis – Pelantikan Datuk Ahmad Jazlan Yaakub sebagai Pengerusi Felcra – yang ditangguhkan – tak mustahil hanya sebagai lakonan politik Pakatan Harapan (PH) semata-mata.

Ahli Parlimen Gerik, Fathul Huzir Ayob pelik kerana sebelum ini Datuk Seri Anwar Ibrahim mengakui akan melantik lebih ramai lantikan politik ke dalam syarikat berkaitan kerajaan (GLC).

“Ini bermaksud Anwar merancang untuk membuat lantikan politik yang lebih banyak selepas ini.

“Bagi saya lantikan politik ke agensi kerajaan adalah perkara biasa, tetapi PH selama ini sering berdrama seolah-olah mereka tidak akan membuat lantikan politik,” katanya seperti dilapor media tempatan.

Beliau berkata demikian sebagai mengulas kenyataan Anwar yang berkata wujud kekeliruan lantikan politik dalam GLC.

Semalam, Anwar juga menangguhkan pelantik Ahmad Jazlan ke jawatan Pengerusi Felcra yang diumumkan Timbalan Perdana Menteri, Datuk Seri Ahmad Zahid Hamidi, minggu lalu.

Ahmad Zahid ketika mengumumkan pelantikan semula Ahmad Jazlan sebagai Pengerusi Felcra berkata, perkara berkenaan diputuskan selepas mengambil kira kehendak perwakilan Koperasi Peserta-Peserta Malaysia Berhad.

Mengulas lanjut Fathul Huzir berkata, PH kini terpaksa membuat u-turn selepas sekian lama bermain wayang palsu.

Malah Fathul berkata, dia sendiri tidak terkejut sekiranya Perdana menteri akan melantik diri sendiri mempengerusikan Khazanah.

Pautan berkaitan;
https://ismaweb.net/2022/12/21/lantikan-ahmad-jazlan-sebagai-pengerusi-felcra-ditangguh/


Isham Jalil tak setuju Muhyiddin bebas empat tuduhan rasuah

BANGI, 28 Muharram 1445H, Selasa – Ahli Majls Kerja Tertinggi (MKT) UMNO, Isham Jalil tidak bersetuju dengan keputusan Mahkamah Tinggi Kuala Lumpur hari ini melepas dan membebaskan Presiden Bersatu,  Tan Sri Muhyiddin Yassin, atas empat tuduhan menggunakan kedudukannya untuk rasuah berjumlah RM232.5 juta bagi parti itu.

Menurut Isham, fakta tuduhan yang diberi Suruhanjaya Pencegahan Rasuah Malaysia (SPRM) bahawa Muhyiddin meminta rasuah lebih RM200 juta di Pejabat Perdana Menteri daripada tiga syarikat iaitu Bukhary Equity Sdn Bhd, Nepturis Sdn. Bhd. dan Mamfor. Sdn. Bhd, di mana RM195 juta telah dimasukkan ke akaun parti Bersatu sebelum Pilihan Raya Umum Ke-15 (PRU15).

Namun, beliau mendakwa, sebab pembebasan yang diberikan mahkamah terhadap Muhyiddin kononnya tidak salah mengikut Akta SPRM 2009, adalah amat pelik.

“Kalau begini, adakah apabila sesiapa jadi Perdana Menteri atau menteri selepas ini maka mereka boleh meminta rasuah dari kontraktor atau syarikat berjumlah beratus juta dari projek kerajaan di mana sumber dana adalah wang dan hasil cukai, asalkan mereka masukkan ke akaun parti politik mereka?

“Saya amat tidak bersetuju. Sebab saya dan rakyat Malaysia bayar cukai bukan untuk menteri-menteri dapat rasuah bagi kegunaan parti politik mereka,” katanya dalam kenyataan, hari ini.

Isham mendakwa, wang rakyat dan cukai tidak sepatutnya digunakan untuk tujuan berkenaan.

“Dan jika rasuah itu diterima untuk dimasukkan ke dalam akaun parti politik sendiri, ia adalah untuk kepentingan peribadi bukan untuk kepentingan awam.

“Sebab rakyat mempunyai pandangan politik yang berbeza dan membayar cukai bukan untuk menaja parti politik,” katanya.

Justeru, beliau menggesa Peguam Negara untuk memfailkan rayuan pendakwaan ke atas kes ini di Mahkamah Rayuan.

“Sebab jika kes ini menjadi keputusan dan duluan undang-undang, maka lebih teruklah rasuah berleluasa di negara ini.

“Bila kena pada UMNO dan Najib semua salah, ada bukti baru pun mahkamah tolak. Bila kena pada parti lain semua ok. Rasuah RM200 juta pun boleh masuk dalam akaun parti tak mengapa. Apa nak jadi negara ini?,” katanya.

Terdahulu, Mahkamah Tinggi membatalkan empat pertuduhan menggunakan kedudukan untuk suapan berjumlah RM232.5 juta yang dihadapi Muhyiddin.

Dengan keputusan itu, beliau yang juga Pengerusi Perikatan Nasional (PN) dilepas dan dibebaskan daripada keempat-empat pertuduhan yang dihadapinya.

Hakim Datuk Muhammad Jamil Hussin memutuskan demikian selepas berpuas hati, keempat-empat pertuduhan adalah cacat, tidak berasas dan kabur.

Mahkamah berpendapat, jika perbicaraan diteruskan akan menyebabkan Muhyiddin tidak dapat menyediakan pembelaan sewajarnya dan menjadikan pendakwaan terhadapnya sebagai satu penyalahgunaan proses mahkamah.

Pada 10 Mac lalu, Muhyiddin, 75, didakwa di ibu negara atas enam pertuduhan iaitu empat tuduhan menggunakan kedudukan mendapatkan rasuah RM232.5 juta dan dua kesalahan pengubahan wang haram membabitkan RM195 juta.


Hari Australia disambut dengan protes, ribuan rakyat langgar arahan kesihatan awam

MELBOURNE, 13 Jamadilakhir 1442H, Selasa – Ribuan rakyat dijangka menentang kebimbangan kesihatan awam terhadap COVID-19 dan memprotes penganiayaan ke atas penduduk asli Australia ketika negara itu menyambut hari kebangsaannya hari ini.

Bagi penduduk asli Australia – yang mengesan keturunan mereka di benua itu sejak 50,000 tahun – percutian Hari Australia juga dikenali sebagai Hari Pencerobohan yang melambangkan pemusnahan budaya mereka oleh peneroka Eropah.

Di Sydney, kumpulan Orang Asli menggesa proses menuntut hari kebangsaan diubah, meskipun pegawai kesihatan negara telah menolak untuk membuat pengecualian terhadap peraturan penjarakan sosial untuk membenarkan orang ramai lebih dari 500.

Rakaman televisyen menunjukkan para penunjuk perasaan berkumpul pada awal hari ini dalam kumpulan kecil untuk mematuhi had.

Polis memberi amaran bahawa penunjuk perasaan akan berhadapan denda dan penjara kerana melanggar arahan kesihatan awam yang dirancang untuk mengehadkan penyebaran novel coronavirus.

Di Melbourne, penganjur perhimpunan berkata, para penunjuk perasaan akan diasingkan ke dalam kumpulan 100 orang dengan jarak 10 meter (30 kaki) antara masing-masing untuk mematuhi penjarakan jarak sosial.

Sementara ribuan rakyat berpusu-pusu ke pantai dan kawasan berkelah di seluruh negara untuk meraikan hari kebangsaan, banyak acara rasmi dibatalkan kerana sekatan coronavirus.

Australia berjaya dengan lebih baik daripada kebanyakan negara maju dalam wabak ini, dengan hanya kurang 28,800 kes dan 909 kematian, kebanyakannya di Victoria.

Victoria merekodkan hari ke-20 berturut-turut pada hari Selasa tanpa penularan tempatan. – Agensi


Tukar model kereta rasmi kerajaan untuk jimatkan kos sewaan: MOF

PUTRAJAYA, 2 Rabiulakhir 1443H, Ahad – Penukaran Kenderaan Rasmi Jawatan (KRJ) daripada model Proton Perdana 2.4 Premium kepada Toyota Vellfire 2.5L dapat menjimatkan perbelanjaan sewaan kenderaan kerajaan, menurut Kementerian Kewangan (MOF) hari ini.

MOF menerusi kenyataan memaklumkan kos sewaan bulanan bagi kereta Toyota Vellfire 2.5L adalah lebih rendah iaitu RM4,851.61 berbanding Proton Perdana 2.4 Premium iaitu RM4,854.41.

“Penukaran model KRJ juga dibuat berikutan penamatan pengeluaran Proton Perdana 2.4 Premium pada 2014,” menurut kenyataan itu.

Tular di media sosial baru-baru ini mengenai penggunaan model kereta Toyota Vellfire 2.5L bagi menggantikan model Proton Perdana 2.4 Premium sebagai kenderaan rasmi Jemaah Menteri apabila proses penggantian kenderaan itu dimulakan pada April lepas.

Menurut kementerian itu, cadangan penukaran model kereta yang digunakan sebagai kenderaan rasmi Jemaah Menteri itu telah dipertimbangkan semasa pentadbiran kerajaan terdahulu, namun hanya dilaksanakan tahun ini.

“Untuk makluman, usia KRJ bagi Jemaah Menteri sebelum penggantian pada tahun ini ada yang mencecah usia enam tahun sedangkan penggantian KRJ bagi Jemaah Menteri sebenarnya dijadualkan setiap empat tahun sekali,” menurut kenyataan itu. – Bernama


Makin banyak tentera Israel jadi tawanan Briged al-Qassam

GAZA, 23 Rabiulawal 1445H, Isnin – Sayap tentera Pergerakan Perjuangan Islam Palestin (Hamas) mengakui pejuangnya telah berjaya menawan sekumpulan baharu tentera Israel, ketika operasi besar-besaran berterusan terhadap rejim penjajah.

Pengumuman itu dibuat jurucakap Briged al-Qassam, Abu Ubaida, menerusi rakaman yang dikeluarkan lewat Ahad.

Beliau berkata, pejuang al-Qassam berjaya ketika serangan – sekali gus menandakan hari kedua Operasi Taufan al-Aqsa, untuk menawan kumpulan baru tentera musuh dan memindahkan mereka ke Semenanjung Gaza.

Operasi Taufan al-Aqsa adalah operasi terbesar yang dilancarkan kumpulan pejuang Palestin terhadap entiti pendudukan sejak beberapa tahun.

Setakat ini, lebih 700 penceroboh dan tentera Israel maut  manakala menurut anggaran tidak rasmi, kira-kira 750 tentera dan pendatang Israel telah hilang.

Bercakap dalam ucapan televisyen, Setiausaha Agung gerakan pejuang Jihad Islam berkata, cara terbaik bagi Israel untuk menghalang lebih banyak tenteranya daripada ditawan atau dibunuh adalah dengan mengakui kekalahan mereka.

“(Jumlah) tawanan perang musuh, termasuk askar dan pendatang yang kami tangkap di Gaza, (berjumlah) berpuluh-puluh dan lebih.

“Malah, saya boleh katakan bahawa jumlah mereka jauh lebih tinggi daripada ini,” kata Nakhala, sambil menambah, Jihad Islam sahaja mempunyai lebih daripada 30 tawanan musuh.

Di bahagian lain dalam ucapannya, Abu Ubaida mendedahkan bahawa pejuang al-Qassam telah mendokumentasikan kes di mana tentera Israel telah membunuh beberapa askarnya sendiri selepas mereka ditawan pejuang Palestin.

Menurut Abu Ubaida, pejuang al-Qassam berjaya sampai ke kawasan Mavki’im di selatan Ashkelon, yang terletak di bahagian selatan wilayah yang diduduki, ketika pertempuran Ahad mereka.

Beliau menambah bahawa sebaik sahaja di kawasan Mavki’im, pejuang Palestin terlibat dalam pertempuran sengit dengan tentera Israel, yang menyebabkan sejumlah besar kematian dan kecederaan di kalangan barisan musuh.

Pejuang Palestin, kata jurucakap itu, masih terlibat dalam pertempuran ’ganas dan heroik’ di beberapa kawasan berhampiran Semenanjung Gaza, termasuk Ofakim, Sderot, Yad Mordechai, Kfar Azza, Be’eri, Yatid dan Kissufim.

“Sebilangan pejuang kami dapat berundur dengan selamat dari pangkalan Urim (di Gurun Negev), yang menempatkan Unit Perisikan 8200 rejim Israel.

“Ia selepas mereka menyelesaikan misi di sana dan menamatkan sejumlah besar pasukan musuh,” kata Abu Ubaida.

Sementara itu, Perdana Menteri Israel Benjamin Netanyahu mendakwa bahawa pejuang Gaza telah berjaya menawan tidak lebih daripada ‘berpuluh-puluh’ orang Israel.

Kemudian pada hari yang sama, Abu Ubaida membalas dengan mengatakan bahawa jumlah tawanan Israel jauh lebih tinggi daripada apa yang dipercayai Netanyahu.

“Hari ini, anda bercakap tentang berpuluh-puluh banduan dan kami meyakinkan anda.

“Netanyahu, ketahuilah banduan anda berlipat kali ganda daripada jumlah ini, dan anda mesti menjejaki tentera anda dengan baik,” kata Abu Ubaida. – Agensi


Thailand bakal sambut pengembara lengkap vaksin termasuk Malaysia

BANGKOK, 15 Rabiulawal 1443H, Jumaat – Thailand bakal menyambut ketibaan pelawat yang lengkap vaksin COVID-19, dari 46 negara dan wilayah berisiko rendah termasuk Malaysia yang akan dikecualikan menjalani kuarantin mulai 1 November.

Pelawat dari negara dan wilayah yang dikecualikan kuarantin wajib termasuk Australia, Kemboja, China, Hong Kong, Jepun, New Zealand, Arab Saudi, Singapura, Amerika Syarikat, dan United Kingdom.

Perdana Menteri Prayuth Chan o-cha berkata sebelum ini hanya 10 negara dimasukkan ke dalam senarai negara dan wilayah berisiko rendah, tetapi kini sudah bertambah kepada 46 negara.

“Kita perlu bertindak lebih pantas. Jika kita menunggu sehingga semuanya sempurna, kita mungkin sudah terlambat. Pelancong boleh memutuskan untuk berkunjung ke negara lain,” kata Prayuth menerusi laman Facebook rasminya pada Khamis malam.

Awal bulan ini, Prayuth berkata pelan membuka semula pintu negara untuk negara-negara berisiko rendah adalah “langkah pertama yang penting” untuk menjana kembali punca pendapatan.

Pusat Pentadbiran Situasi COVID-19 (CCSA) akan memuktamadkan senarai negara dan wilayah. Senarai itu akan dikemas kini pada 1 Dis dan 1 Jan.

Di bawah pengaturan perjalanan bebas kuarantin, pelancong lengkap vaksinasi yang tiba menerusi perkhidmatan udara dan diuji negatif COVID-19 bebas mengunjungi provinsi lain di negara ini.

Menurut Kementerian Luar, pengembara mesti lengkap divaksin, sekurang-kurangnya 14 hari sebelum melakukan perjalanan. Mereka mesti tinggal di negara dan wilayah yang layak sekurang-kurangnya 21 hari berturut-turut.

Sejurus tiba di Thailand, mereka perlu mengambil ujian RT-PCR dan perlu menunggu keputusan di hotel terpilih dalam tempoh sehari semalam atau sehingga keputusan negatif diperoleh.

Bagaimanapun, pelancong yang tidak divaksin dan tiba dari negara yang tidak termasuk dalam senarai perlu menjalani kuarantin 10 hari di hotel Kuarantin Alternatif (AQ) dengan keputusan ujian RT-PCR negatif dalam tempoh 72 jam sebelum melakukan perjalanan. Mereka perlu menjalani dua ujian RT-PCR semasa ketibaan dan pada hari kelapan atau kesembilan.

Mulai 1 Nov, semua pelancong yang memasuki Thailand wajib membeli insurans perubatan dengan perlindungan minimum US$50,000 dan mempunyai keputusan ujian RT-PCR COVID-19 negatif dalam masa 72 jam sebelum melakukan perjalanan.

Sementara itu, Thailand akan membuka semula Bangkok dan destinasi pelancongan utama lain termasuk Hua Hin, Pattaya, Krabi, Koh Chang dan beberapa daerah di Chiang Mai di bawah program ‘sandbox’, mulai 1 Nov, menurut Royal Gazette yang dikeluarkan lewat Khamis.

Perintah berkurung waktu malam di kawasan ini akan ditarik balik bermula bulan depan, namun minuman beralkohol masih dilarang.

Pada 2019, Thailand menarik hampir 40 juta pengunjung berbanding 6.7 juta tahun lepas.

Setakat ini, Thailand mencatat lebih 1.8 juta kes COVID-19 dan lebih 18,500 kematian. – Bernama


Keluarga Palestin janji heret Israel ke ICC

RAMALLAH, 19 Jamadilakhir 1443H, Sabtu – Keluarga Palestin di kejiranan Sheikh Jarrah di Baitulmaqdis Timur bertindak mengheret penjajah Israel ke Mahkamah Keadilan Antarabangsa (ICC).

Ia susulan aktiviti perobohan dan pengusiran di wilayah diduduki sejak sekian lama.

Peguam yang bertindak bagi pihak keluarga Salhiah mengesahkan bahawa kes mereka akan dibawa ke ICC.

Kes mereka adalah salah satu daripada beberapa yang dibawa ke mahkamah oleh Bindmans Solicitors dengan kerjasama International Centre of Justice for Palestinians (ICJP), London.

Minggu lalu, keluarga Salhiah diserang, dipukul, ditangkap dan rumah mereka dirobohkan oleh tentera penjajah Israel.

Walaupun Baitulmaqdis Timur diduduki secara haram di bawah undang-undang antarabangsa, ICJP berkata, wilayah itu telah menyaksikan kemusnahan yang meluas.

Ia termasuk pengagihan harta tidak dibenarkan oleh keperluan ketenteraan serta melanggar Konvensyen Geneva 1949, selain dianggap jenayah perang mengikut Statut Rom 1998 Mahkamah Jenayah Antabangsa.

Kenyataan ICJP menyatakan, jalan melalui undang-undang telah dibuka sejak beberapa tahun lalu untuk keluarga yang menerima nasib sama seperti Salhiah.

Pada 2019, Pendakwa Mahkamah Jenayah Antarabangsa mengumumkan membuka penyiasatan menghormati situasi di Palestin yang meliputi jenayah dilakukan sejak Jun 2014.

Pada tahun 2021, Pre-perbicaraan ICC membuat kesimpulan bahawa bidang kuasa mahkamah meluas ke wilayah yang diduduki Israel sejak 1967 iaitu Gaza, Tebing Barat termasuk Baitulmaqdis Timur.

Berdepan prospek dakwaan, pemimpin Israel telah meningkatkan usaha untuk menghalang pegawai ICC dengan mengancam serta memburuk-burukkan mereka sebagai anti-Semitik.-  Agensi


Tiada alasan penjawat awam tolak vaksin COVID-19: CUEPACS

KUALA LUMPUR, 14 Rejab 1442H, Jumaat – Kongres Kesatuan Pekerja-Pekerja Di Dalam Perkhidmatan Awam (CUEPACS) hari ini menyeru 1.6 juta penjawat awam untuk memberi sokongan serta kerjasama sepenuhnya dalam menjayakan Program Imunisasi COVID-19 Kebangsaan (PICK) dalam usaha negara menangani wabak itu.

Presidennya Adnan Mat berkata sebagai jentera hadapan pentadbiran negara, penjawat awam wajar menjadi contoh kepada masyarakat agar mereka yakin dan mendapat maklumat tepat mengenai vaksin COVID-19.

Jelasnya, dalam hal pengambilan vaksin, penjawat awam yang sihat akan menjadi penggerak kepada jentera kerajaan untuk melaksanakan program pemulihan semula ekonomi negara.

“Tiada alasan untuk penjawat awam menolak vaksin COVID-19 atau tidak bersama-sama dalam menjayakan Program Imunisasi COVID-19 Kebangsaan kerana kita adalah barisan hadapan dalam memastikan kemenangan melawan wabak itu,” katanya dalam kenyataan hari ini.

Rabu lepas, Perdana Menteri Tan Sri Muhyiddin Yassin bersama-sama Ketua Pengarah Kesihatan Tan Sri Dr Noor Hisham Abdullah menjadi antara penerima pertama suntikan vaksin Corminaty keluaran Pfizer-BioNTech sekali gus menandakan bermulanya Fasa 1 PICK yang melibatkan suntikan kepada petugas barisan harapan.

Adnan berkata sokongan dan kerjasama tersebut boleh diterjemahkan dengan mendaftar melalui aplikasi MySejahtera untuk mendapatkan suntikan vaksin.

Beliau turut menasihatkan penjawat awam yang sudah dan akan menerima suntikan vaksin itu agar berkongsi perkara yang positif agar tidak mencetuskan kebimbangan dalam masyarakat.

“Sekiranya ada masalah atau alahan, mereka perlu merujuk kepada pakar berkaitan dan tidak menokok tambah hingga menimbulkan kerisauan awam.

“Pelaksanaan program pemberian vaksin terbesar dalam sejarah negara ini adalah usaha yang tidak boleh gagal kerana ini adalah peluang terakhir kita semua kembali menikmati kehidupan seperti sebelum penularan COVID-19,” katanya. – Bernama


Berang digelar pengkhianat, UAE panggil diplomat Iran

DUBAI, 27 Zulhijjah 1441H, Isnin – Emiriah Arab Bersatu (UAE) memanggil diplomat Iran di Abu Dhabi bagi membantah ucapan Presiden negara itu, yang digambarkan Kementerian Luar sebagai tidak boleh diterima, lapor agensi berita WAM, semalam.

Presiden Iran, Hassan Rouhani dalam ucapannya kelmarin berkata, UAE telah melakukan ‘kesilapan besar’ selepas mencapai kesepakatan untuk menormalkan hubungan dengan Israel dan menegaskan tindakan itu sebagai pengkhianatan oleh negara Teluk.

“Mereka (UAE) patut lebih berhati-hati. Mereka melakukan kesilapan besar, perbuatan khianat,” kata Rouhani mengenai perjanjian yang diumumkan pada Khamis.

WAM melaporkan Kementerian Luar memanggil diplomat Iran dan menyampaikan kepada mereka nota keras bagi membantah ancaman yang terkandung dalam ucapan Presiden Iran itu.

“Ucapan itu tidak dapat diterima dan menimbulkan kemarahan serta memberi kesan serius kepada keselamatan dan kestabilan di wilayah Teluk,” katanya.

Kementerian turut mengingatkan Iran akan tugasnya untuk melindungi misi diplomatik UAE di Tehran.

Media Iran melaporkan, sekumpulan kecil penunjuk perasaan berkumpul di depan kedutaan UAE di Tehran, malam semalam bagi memprotes perjanjian itu, yang menjadikan UAE sebagai negara Arab Teluk pertama – dan negara Arab ketiga selepas Mesir dan Jordan – memiliki hubungan diplomatik penuh dengan Israel.

Israel dan UAE menjalin hubungan diplomatik penuh dalam perjanjian diusahakan Amerika Syarikat yang akan menyaksikan negera penjajah itu menangguhkan rancangan aneksasi tanah yang sudah diduduki secara haram. – Agensi


Pihak bela penceroboh tanah haram memalukan!: PAS

BANGI,  13 Muharram 1442H, Selasa – PAS menyifatkan tindakan mana-mana pihak yang membela penceroboh tanah kerajaan negeri secara haram di Raub, Pahang sebagai memalukan.

Justeru, parti itu menggesa Polis Diraja Malaysia (PDRM) dan Suruhanjaya Pencegahan Rasuah Malaysia (SPRM) menyiasat secara menyeluruh individu serta organisasi yang terlibat dalam kes pencerobohan berkenaan.

Ketua Penerangan PAS, Kamaruzaman Mohamad berkata, siasatan menyeluruh itu perlu bagi memastikan tiada pihak yang mengambil kesempatan untuk mengisi periuk nasi sendiri dalam isu tersebut.

“PAS menyokong ketegasan kerajaan negeri Pahang yang melakukan operasi pemutihan tanah haram di seluruh negeri tersebut.

“Langkah kerajaan negeri yang menetapkan denda kepada peneroka haram dilihat sebagai usaha bagi membanteras kegiatan pencerobohan ini agar tidak berleluasa,” katanya dalam kenyataan, hari ini.

Pada 1 Ogos lalu, kerajaan Pahang mula bertindak tegas dalam menangani kegiatan pengusaha kebun durian di Raub yang diusahakan secara haram di atas tanah kerajaan negeri seluas 4,400 hektar.

Tindakan itu dilakukan berikutan kerajaan negeri mengalami kerugian kira-kira RM30 juta dalam tempoh 10 tahun akibat kehilangan hasil cukai dari kebun haram termasuk di kawasan hutan simpan.

Mengulas perkara itu, Kamaruzaman berharap pihak berkuasa dapat melaksanakan siasatan dengan adil terhadap semua pihak dan mengenakan hukuman setimpal jika disabit kesalahan.


UMNO mahu kerajaan fokus tangani COVID-19, bantu rakyat

KUALA LUMPUR, 28 Jamadilawal 1442H, Selasa – UMNO akur dengan titah perkenan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah yang mengisytiharkan darurat dalam memerangi wabak COVID-19, serta mahu kerajaan memfokuskan segala usaha untuk mengawal pandemik itu.

Presiden UMNO Datuk Seri Dr Ahmad Zahid Hamidi dalam kenyataanya hari ini berkata parti itu turut berharap sepanjang darurat COVID berlangsung, prinsip hak asasi manusia, kebebasan sivil, ketelusan dan kedaulatan undang-undang tetap dipelihara.

Beliau berkata kerajaan perlu mengambil berat kepentingan rakyat dan menyelesaikan isu yang menyentuh kelangsungan hidup rakyat, terutamanya berkenaan pengeluaran i-Sinar Kumpulan Wang Simpanan Pekerja (KWSP) tanpa syarat dan lanjutan moratorium.

Bagaimanapun katanya usaha harus dilakukan untuk segera mengembalikan dan memulihkan fungsi Perlembagaan dan amalan demokrasi berparlimen sejurus darurat yang diproklamasikan mencapai matlamatnya.

Terdahulu, Al-Sultan Abdullah memberi perkenan Pengisytiharan Proklamasi Darurat dilaksanakan hingga 1 Ogos sebagai langkah proaktif membendung wabak COVID-19 di Malaysia.

Datuk Pengelola Bijaya Diraja Istana Negara Datuk Ahmad Fadil Shamsuddin dalam kenyataan Istana Negara hari ini berkata Seri Paduka memberi perkenan tempoh pelaksanaan darurat itu atau hingga suatu tarikh yang lebih awal jika angka kes positif COVID-19 harian dapat dikawal dan diturunkan dengan berkesan. – Bernama


Russia isytihar gencatan senjata sementara di Ukraine

MOSCOW, 2 Syaaban 1443H, Sabtu – Tentera Russia akan melaksanakan gencatan senjata di Ukraine bermula 10 pagi waktu Moscow (0700 GMT) pada Sabtu bagi memudahkan pemindahan orang awam melalui koridor kemanusiaan, lapor agensi berita Xinhua memetik Kementerian Pertahanan Rusia.

Seperti yang dipersetujui oleh pihak Ukraine, koridor kemanusiaan akan membenarkan orang awam keluar dari Mariupol dan Volnovakha di selatan Ukraine, kata kementerian itu, tanpa mendedahkan tempoh gencatan senjata akan berkuatkusa.

Semasa rundingan damai pusingan kedua pada Khamis, perunding Russia dan Ukraine bersetuju mengenai penubuhan koridor kemanusiaan untuk membolehkan orang awam berpindah dan melaksankan gencatan senjata sementara di sepanjang laluan pemindahan. – Bernama


ADUN Sarawak angkat sumpah

KUCHING, 12 Rejab 1443H, Isnin – Seramai 79 daripada 82 Ahli Dewan Undangan Negeri (ADUN) Sarawak yang menang pada Pilihan Raya Negeri 18 Disember tahun lepas, mengangkat sumpah jawatan mereka hari ini.

Mereka mengangkat sumpah di hadapan Speaker DUN, Tan Sri Mohamad Asfia Awang Nassar pada Mesyuarat Pertama bagi Penggal Pertama DUN Sarawak ke-19 yang bermula hari ini di Bangunan DUN Sarawak di sini.

Ketua Menteri, Tan Sri Abang Johari Tun Openg yang juga ADUN Gedong mengetuai istiadat angkat sumpah itu.

Upacara angkat sumpah itu kemudian disusuli tiga Timbalan Ketua Menteri iaitu Datuk Amar Douglas Uggah Embas (Bukit Saban), Datuk Amar Awang Tengah Ali Hasan (Bukit Sari) dan Datuk Seri Dr Sim Kui Hian (Batu Kawah) serta menteri Kabinet negeri dan ADUN lain.

Mohamad Asfia Awang sebelum ini berkata, sidang DUN yang berlangsung selama tiga hari hingga Rabu ini bakal menyaksikan pembentangan lima rang undang-undang (RUU).

Gabungan Parti Sarawak (GPS) yang dipimpin Abang Johari menang 76 daripada 82 kerusi DUN yang dipertandingkan dalam Pilihan Raya Negeri Sarawak ke-12 pada Disember 2021.-  Bernama


Polis tumpas sindiket perjudian dalam talian

KUANTAN, 16 Rabiulawal 1442H, Rabu – Polis berjaya menumpaskan satu sindiket perjudian dalam talian, yang dipercayai cuba mengaburi kegiatan mereka dengan menyewa rumah banglo dua tingkat di kawasan perumahan mewah di Taman Pelindung di sini, sebagai pusat panggilan mereka.

Ketua Polis Daerah Kuantan ACP Mohamad Noor Yusof Ali berkata, serbuan pada 9.30 malam Isnin lalu itu, turut membawa kepada penahanan tiga lelaki warga tempatan berusia antara 21 dan 27 tahun, yang dipercayai ahli sindiket perjudian itu.

“Kita percaya sindiket ini baru menjalankan kegiatan di sini sejak dua bulan lalu, dengan menyewa rumah itu pada harga RM2,000 sebulan, dan dipercayai rumah tersebut menjadi pilihan kerana kawasannya agak sunyi, berpagar dan mempunyai pengawal keselamatan.

“Siasatan awal kita mendapati premis ini digunakan untuk aktiviti pengiklanan serta mempromosikan perjudian di media sosial seperti Facebook, WeChat, MiChat dan WhatsApp dengan menggunakan komputer,” katanya kepada pemberita di sini, hari ini.

Mohamad Noor berkata, aktiviti perjudian itu dipercayai berlaku dengan pelanggan perlu membuat bayaran menerusi perbankan dalam talian, bagi mendapat kredit untuk berjudi, dan dipercayai melibatkan pertaruhan sekitar RM4,000 hingga RM7,000 sehari.

Sindiket itu dipercayai beroperasi 24 jam dengan menggunakan sistem giliran pekerja yang dibayar RM2,000 sebulan, selain dua daripada tiga suspek yang ditangkap didapati positif dadah ketamin.

Mohamad Noor berkata pihaknya juga merampas sembilan buah komputer dan 30 telefon bimbit dalam serbuan itu.

Kesemua suspek kini direman sehingga Jumaat ini (6 November) bagi membantu siasatan di bawah Seksyen 4(1)(c) Akta Rumah Judi Terbuka 1953, kerana menjaga atau menguruskan rumah perjudian terbuka dan Seksyen 4(1)(g) akta sama iatu mempromosikan perjudian secara dalam talian. -Bernama


Kes baharu COVID-19 menurun 5.2 peratus: KP Kesihatan

KUALA LUMPUR, 3 Muharram 1444H, Isnin – Bilangan kes baharu COVID-19 pada Minggu Epidemiologi ke-30 (ME 30/2022) dari 24 hingga 30 Julai menurun sebanyak 5.2 peratus berbanding ME 29/2022 iaitu daripada 29,886 kes kepada 28,339 kes.

Ketua Pengarah Kesihatan Tan Sri Dr Noor Hisham Abdullah berkata pada tempoh sama bilangan kes tempatan menurun sebanyak 5.3 peratus daripada 29,858 kes kepada 28,286 kes manakala kes import meningkat sebanyak 89.3 peratus daripada 28 kes kepada 53 kes.

“Bilangan kes sembuh pada ME 30/2022 pula meningkat sebanyak 35.4 peratus menjadi 30,823 kes berbanding 22,757 kes pada ME 29/2022 manakala kes kematian mencatatkan penurunan 28.6 peratus iaitu 49 kes berbanding 63 kes pada tempoh itu,” katanya menerusi kenyataan hari ini.

Dr Noor Hisham berkata dari 25 Jan 2020 (ME 4/2020) hingga 30 Julai 2022 (ME 30/2022), kumulatif kes baharu COVID-19 di seluruh negara adalah 4,677,270 sementara kumulatif kes sembuh sebanyak 4,594,311 kes dan kumulatif kes kematian 35,960 kes manakala kumulatif kluster adalah 7,038 kluster dengan 19 kluster aktif.

Secara keseluruhan, beliau berkata jumlah kemasukan pesakit COVID-19 ke fasiliti kesihatan iaitu hospital dan Pusat Kuarantin dan Rawatan COVID-19 Berisiko Rendah (PKRC) awam bagi setiap 100,000 penduduk tiada perubahan ditunjukkan pada ME 30/2022 berbanding minggu sebelumnya.

Bagaimanapun, katanya jumlah kemasukan pesakit COVID-19 ke hospital awam bagi setiap 100,000 penduduk meningkat sebanyak 2.8 peratus, dengan bilangan pesakit kategori satu dan dua meningkat 5.6 peratus manakala tiada perubahan bagi pesakit kategori tiga, empat, dan lima.

Menurut Dr Noor Hisham, peratusan pengisian katil fasiliti COVID-19 bagi katil bukan kritikal, Unit Rawatan Rapi (ICU) dan PKRC pada ME 30/2022 berbanding minggu sebelumnya menunjukkan tiada perubahan iaitu masing-masing kekal sebanyak 23, 14 dan tujuh peratus.

Beliau berkata kes-kes positif COVID-19 yang dipantau oleh Pusat Penilaian COVID-19 (CAC) di seluruh negara masih lagi menunjukkan peningkatan berdasarkan perbandingan data CAC fizikal yang dilaporkan pada ME 29/2022 dan ME 30/2022.

“Bilangan kedatangan pesakit ke CAC meningkat sebanyak 3.2 peratus, bilangan kes COVID-19 baharu yang menjalani pemantauan di rumah menurun sebanyak 0.5 peratus, dan bilangan kes COVID-19 yang dirujuk CAC ke PKRC dan hospital menurun sebanyak 19.9 peratus,” katanya.

Bagi survelan Penyakit Seperti Influenza (ILI) dan Jangkitan Pernafasan Akut Teruk (SARI) COVID-19, beliau memaklumkan sebanyak 107 sampel ILI dikesan positif COVID-19 dengan kadar positif 14.5 peratus pada ME 30/2022 manakala tiada sampel SARI dikesan positif COVID-19 dengan kadar positif kekal sifar peratus pada ME 30/2022.


KPM siasat kes pelajar OKU dibuli guru

SHAH ALAM,  5 Safar 1445H, Selasa – Kementerian Pendidikan (KPM) sedang menjalankan siasatan secara menyeluruh berkenaan aduan seorang pelajar Orang Kurang Upaya (OKU) yang dibuli oleh gurunya di sekolah.

Menterinya, Fadhlina Sidek berkata, semua pihak termasuk sekolah yang terlibat sudah dikenal pasti dan pelbagai pihak dilibatkan untuk memastikan isu itu dilihat secara menyeluruh.

“Insya-Allah kami akan tangani mengikut proses kerja… setakat ini kes dalam siasatan dan kami akan pastikan proses itu berlangsung dengan baik,” katanya kepada media selepas majlis pelancaran Laporan Tahunan 2022 Pelan Pembangunan Pendidikan Malaysia 2013-2025 KPM, di sini hari ini.

Semalam, media tempatan melaporkan, seorang pelajar perempuan OKU di bawah Program Pendidikan Khas Integrasi di sebuah sekolah didakwa sering dibuli seorang guru wanita sehingga mengalami trauma.

Pada masa yang sama, Fadhlina meminta orang ramai untuk menggunakan semua saluran yang disediakan seperti Sistem Pengurusan Aduan Awam (SISPA) dan platform media sosial kementerian untuk membuat aduan berkenaan kes buli atau aduan umum lain.

“Kami nak jemput masyarakat untuk menggunakan saluran yang betul supaya kami dapat tangani semua isu dengan lebih efisien dan efektif berdasarkan proses dan alur kerja kita,” katanya.

Dalam pada itu, mengenai rungutan ibu bapa bahawa silibus ketika ini dilihat susah dikuasai para murid, Fadhlina berkata KPM melihat isu itu dengan serius.

“Untuk itu, sesi libat urus berkenaan kurikulum sekolah akan diadakan melibatkan semua pihak sebagai persediaan bagi penukaran silibus baharu yang biasanya dibuat setiap 10 tahun sekali dan silibus baharu seterusnya akan dilaksanakan pada 2027,” katanya.

Namun katanya, ibu bapa harus diberi pemahaman bahawa soalan-soalan di sekolah hanya melibatkan lima peratus soalan yang memerlukan kemahiran berfikir aras tinggi.

“Kita kena adil kerana ada anak-anak yang mempunyai kemahiran sedikit tinggi berbanding rakan-rakan lain, jadi lima peratus soalan itu untuk anak-anak yang mempunyai kemahiran berfikir aras tinggi ini manakala soalan yang lain itu boleh mereka kuasai mengikut peringkat umur mereka,” katanya.  – Bernama


KPKK akan terus bincang dengan MOF kurangkan cukai eksport minyak sawit

KUALA LUMPUR, , 19 Syawal 1443H, Jumaat – Kementerian Perusahaan Perladangan dan Komoditi (KPKK) akan tetap meneruskan perbincangan dengan Kementerian Kewangan (MOF) untuk kemungkinan mengurangkan cukai eksport minyak sawit Malaysia kepada di antara 4.0 dengan 6.0 peratus daripada 8.0 peratus.

Menteri Perusahaan Perladangan dan Komoditi, Datuk Zuraida Kamaruddin berkata, ini memandangkan situasi penarikan semula larangan eksport minyak sawit oleh Indonesia masih terlalu awal untuk dilihat kesan penawaran dan permintaan ke atas industri minyak sawit Malaysia.

Beliau berkata, perbincangan itu juga akan melibatkan cadangan melambatkan pelaksanaan mandat biodiesel Malaysia untuk membantu memenuhi permintaan global di tengah-tengah kekurangan minyak makan.

“Cadangan pemotongan sementara (cukai eksport minyak sawit) ini masih dalam peringkat awal perbincangan dan keputusannya tertakluk kepada MOF.

“Namun begitu, KPKK menggesa pemain industri untuk menumpukan perhatian kepada pemboleh ubah pasaran yang mampu mencetuskan ketidaktentuan harga,” katanya.

Beliau berkata, antara pemboleh ubah itu adalah dasar eksport Indonesia, pemulihan pengeluaran minyak sawit di Malaysia, pelarasan dasar biodiesel di pelbagai negara, perkembangan konflik Rusia-Ukraine serta cuaca di Amerika Syarikat dan Amerika Selatan.

Selain itu, KPKK akan terus memantau situasi terkini melibatkan perubahan dasar Indonesia dan seterusnya memastikan industri sawit yang merupakan komoditi utama Malaysia terus menyumbang kepada pertumbuhan ekonomi, sekali gus memberi manfaat kepada semua terutama pekebun kecil dan peserta industri, katanya.

Zuraida berkata, walaupun inventori minyak sawit meningkat buat kali pertama sejak Oktober 2021 sebanyak 11.5 peratus bulan ke bulan kepada 1.64 juta tan pada April 2022, didorong oleh pengeluaran lebih tinggi (+3.6 peratus kepada 1.46 juta tan) serta eksport yang lebih lemah (-17.7 peratus kepada 1.06 juta tan), ia tidak sepatutnya membimbangkan.

Ini kerana stok bekalan minyak sawit berkemungkinan merosot pada Mei 2022 susulan pengeluaran minyak sawit mentah (MSM) yang lebih rendah berpunca dari bulan Ramadan di samping eksport lebih kukuh (didorong langkah kerajaan Indonesia meluaskan larangan eksport ke atas bahan mentah untuk minyak masak baru-baru ini), katanya.

Semalam, Indonesia mengumumkan penarikan balik larangan eksport minyak sawit mulai 23 Mei (Isnin) memandangkan situasi bekalan minyak masak domestiknya telah bertambah baik selain Jakarta mempertimbangkan kebajikan 17 juta pekerja dalam industri minyak sawitnya.

Zuraida berkata, setakat ini, harga MSM adalah pada purata RM6,300 satu tan, satu kadar yang jauh lebih tinggi daripada purata RM4,300 satu tan seperti yang diunjurkan oleh penganalisis pasaran bagi 2022.

“Harga MSM berkemungkinan turun disebabkan aliran naik yang belum selesai dalam pengeluaran tandan buah segar (FFB),” katanya.

Beliau berkata, bagaimanapun, harga MSM sepatutnya kekal tinggi disebabkan isu bekalan, permintaan stabil, permintaan dari China susulan pembukaan semula ekonominya secara beransur-ansur daripada kesan pandemik, kenaikan harga minyak mentah akibat krisis Rusia-Ukraine. – Bernama


Kedah beri RM100,000 kepada 3 sekolah persendirian Cina

ALOR SETAR, 29 Jamadilakhir 1442H, Khamis – Sebanyak tiga buah sekolah menengah persendirian Cina menerima sumbangan berjumlah RM100,000 dari kerajaan negeri Kedah.

Majlis penyerahan replika cek telah disempurnakan oleh Menteri Besar, Muhammad Sanusi Md Nor selepas mesyuarat mingguan Exco Kerajaan Negeri di Wisma Darul Aman, semalam.

Muhammad Sanusi berkata, bantuan tersebut membuktikan kerajaan Perikatan Nasional (PN) Kedah adil kepada semua kaum di negeri ini.

“Tuduhan kerajaan sekarang mendiskriminasikan atau bersikap tidak adil kepada kaum lain, tidak benar sama sekali.

“Kerajaan bertindak mengikut hak-hak semua kaum yang terdapat di dalam Perlembagaan negara,” katanya seperti di petik Harakah Daily.

Tiga sekolah berkenaan adalah Sekolah Menengah Sin Min (Persendirian) Alor Setar, Sekolah Menengah Sin Min (Persendirian) Sungai Petani dan Sekolah Menengah Keat Hwa (Persendirian) Alor Setar.

Dalam majlis sama, Menteri Besar turut menyerahkan surat kebenaran pendudukan secara percuma kepada Sekolah Rendah Jenis Kebangsaan Tamil (SRJKT) Ladang Sungai Ular, Kulim.

Tanah seluas 1,107 ekar milik Perbadanan Kemajuan Negeri Kedah (PKNK) itu perlu diperbaharui pendudukan setiap tiga tahun sekali.

“Sebelum ini sekolah berkenaan membayar sebanyak RM163,000 untuk tempoh 30 tahun kepada PKNK tetapi selepas ini pendudukan itu dibenarkan secara percuma,” kata Muhammad Sanusi.


BERJASA ucap takziah kepada keluarga mangsa tanah runtuh

BANGI, 21 Jamadilawal 1444H, Jumaat – BERJASA merakamkan ucapan takziah kepada keluarga mangsa yang terkorban dalam kejadian tanah runtuh berhampiran tapak perkhemahan di Father’s Organic Farm, Gohtong Jaya, Batang Kali, awal pagi tadi.

“BERJASA menzahirkan rasa simpati dan rasa sedih ke atas mangsa tanah runtuh di Batang Kali.

“Salam takziah kami ingin ucapkan kepada keluarga mangsa dan kami mendoakan agar keluarga mangsa tabah dalam menghadapi tragedi ini.

“Mari kita bersama-sama mendoakan semoga operasi pencarian dan penyelamatan oleh pasukan penyelamat dipermudahkan urusannya,” katanya dalam satu kenyataan.

Sehingga kini, 13 maut termasuk enam wanita dan seorang kanak-kanak, tujuh cedera manakala 53 selamat.

Mayat mangsa yang terkorban dihantar ke Hospital Sungai Buloh.

Difahamkan, hampir 100 mangsa berada di lokasi ketika tanah runtuh berlaku.


Dakwa tanpa bukti kukuh jejas kredibiliti pendakwa raya

BANGI, 5 Zulhijjah 1441H, Ahad – Datuk Seri Mohamed Khaled Nordin senada dengan bekas Peguam Negara, Tan Sri Abdul Talib Othman yang menggesa, agar pendakwaan terhadap seseorang tidak dimulakan melainkan pihak pendakwa raya mempunyai 90 peratus peluang untuk menang dalam kes berkenaan.

Naib Presiden UMNO itu berkata, selain kredibiliti pendakwa raya terjejas, rakyat juga berkemungkinan menganggap tindakan ini adalah berunsurkan politik.

“Saya bersetuju dengan kenyataan bekas Peguam Negara, Tan Sri Abu Talib Osman, kerana ia boleh menganiaya orang yang dituduh.

“Malah, tindakan itu hanya akan menganiaya orang yang dituduh,” katanya dalam tulisan di laman sosial Facebooknya, hari ini.

Beliau berkata demikian mengulas kenyataan Abu Talib yang menyifatkan, senario itu hanya memburukkan kredibiliti pihak pendakwa raya Jabatan Peguam Negara dan mengundang tanggapan negatif masyarakat terhadap sistem perundangan dan kehakiman negara.

Pada masa sama, Abu Talib menegaskan, prosedur menahan suspek sebelum memulakan siasatan oleh pihak berkuasa tanpa sebarang pendakwaan juga tidak seharusnya diamalkan.


Masih belum terlambat UMNO ubah keputusan demi bangsa, negara

BANGI, 13 Syaaban 1442H, Sabtu – Jika tiada sebarang penegasan dibuat terhadap tindakan melanggar disiplin parti, sudah tentu UMNO akan sukar dihormati kawan dan lawan.

Pensyarah Fakulti Sains Sosial dan Kemanusiaan, Universiti Malaysia Sabah (UMS), Prof Madya Dr Mohd Noor Yazid berkata, hal berkenaan mungkin disebabkan janji yang sukar dipegang.

“Begitu juga disiplin parti dalam UMNO yang banyak berlegar dakwaan pemimpin tinggi UMNO sendiri melanggar keputusan parti ‘No DAP, No Anwar’.

“Mungkinkah UMNO akan bertanding sendirian, bergabung secara rahsia atau terbuka dengan parti politik lain? Ini adalah hak UMNO, tetapi ahli mempunyai tanggungjawab besar menentukan hala tujunya kerana parti itu bukan milik kelompok dan pemimpin tertentu, sebaliknya milik semua,” katanya menulis di Berita Harian hari ini.

Mengulas lanjut, Mohd Noor Yazid berkata, memilih pimpinan baik dan lebih menjamin maslahat dan kesejahteraan serta kestabilan bangsa adalah tanggungjawab semua parti.

Tegasnya, keputusan umum dinyatakan akar umbi iaitu ‘No DAP, No Anwar’ perlu dihormati dan dipatuhi.

Tambahan pula, katanya, bergabung atau bekerjasama secara sulit dengan PKR dan DAP tidak akan membawa kekuatan kepada UMNO.

“PKR dilihat kebanyakan orang Melayu sebagai bukan parti politik Melayu, sebaliknya parti politik liberal pelbagai kaum. Sokongan orang Melayu terhadap kerjasama UMNO dengan PKR diragukan pada umumnya.

“Hubungan rapat PKR dengan DAP akan menjadikan sokongan orang Melayu kepada UMNO lebih dingin andainya UMNO bekerjasama dengan parti politik ini,” katanya.

Pada masa sama, beliau berkata, UMNO mesti sedar orang Melayu tidak boleh menerima DAP kerana falsafah dasar dan Deklarasi Setapak serta pengalaman 22 bulan ditunjukkan ketika berkuasa sudah cukup bagi sebahagian besar orang Melayu.

“UMNO jangan membayangkan kerjasama dengan DAP sudah menjamin lebih 40 kerusi Parlimen daripada DAP kerana tiada jaminan jumlah itu akan kekal dan pengundi Cina tidak berubah arah pada PRU-15.

“Perubahan sokongan menurun pengundi kaum Cina kepada DAP mungkin berlaku. Ketidakstabilan politik membawa kesan buruk kepada kestabilan ekonomi negara yang menjadi aspek penting bagi orang Cina.

“PAU (Perhimpunan Agung UMNO) kali ini mempunyai makna besar kepada hala tuju dan jatuh bangunnya UMNO dalam politik negara,” katanya.

Justeru, katanya, masih belum terlambat untuk ahli UMNO membuat keputusan tepat selari dengan hasrat majoriti rakyat yang mahu melihat penyatuan dan kestabilan demi kepentingan bangsa serta negara seluruhnya.

“Janganlah kerana berebut kerusi dan kuasa di negeri atau jawatan tertentu, maka seluruh negara akhirnya tergadai,” tegasnya.


GTA bukan pemecah undi Melayu

Oleh Siti Hafidah Abd Ghaffar

BANGI, 6 Rabiulakhir 1444H, Selasa – Dakwaan pihak tertentu bahawa Gerakan Tanah Air (GTA) pemecah undi Melayu bukan sahaja keterlaluan bahkan tidak berasas.

Menyangkal tuduhan itu, Naib Ketua Pemuda GTA, Fahmi Bazlan berkata, ini kerana pihak berkenaan tidak memahami secara jelas momentum serta usaha yang dilakukan, antaranya cubaan menggabungkan parti-parti politik khususnya Melayu dan Islam.

Bagaimanapun, langkah untuk memperkukuh kerjasama itu menemui jalan buntu menyebabkan GTA terpaksa akur bertanding secara bersendirian pada Pilihan Raya Umum Ke-15 (PRU15) nanti.

“Nak tak nak kita terpaksa akur ‘last minute’. Parti-parti lain semua sudah sedia keluarkan nama calon untuk bertanding tetapi GTA masih dalam keadaan proses menyusun kerusi yang tidak selesai.

“Bahkan sudah berapa kali (kenyataan) keluar, Tun M masih ‘nego’ dengan PN (Perikatan Nasional) dan Datuk Seri Anwar Ibrahim. Itu adalah usaha-usaha, akhirnya kita menemui jalan buntu dan sekarang ini berpada apa yang ada lawan tetap lawan,” katanya.

Beliau berkata demikian dalam temubual 30 Minit: Tanya Apa Saja | Prestasi Calon VS Nama Parti yang disiarkan secara langsung di Facebook BERJASA Malaysia, malam tadi.

Menjawab persoalan mengenai keputusan BERJASA menyertai GTA, Fahmi Bazlan yang juga Ketua Pemuda parti itu menjelaskan, pihaknya memahami hakikat sekiranya parti-parti kecil tidak bergabung, maka perpecahan undi Melayu semakin melebar dan berterabur sehinggakan tidak ada satu yang dominan.

Namun, beliau tidak menafikan ramai pihak mengharapkan BERJASA bertanding atas tiket parti itu sendiri.

“Kita mungkin kehilangan wang deposit tetapi oleh kerana kita bergabung dan mengumpulkan beberapa pihak, Insya-Allah saya yakin untuk mendapatkan undi dan tidak kehilangan wang deposit lebih mungkin dan kemungkinan untuk menang lebih besar,” katanya.


Sanusi kekal MB jika PN menang di Kedah

BANGI, 26 Ramadan 1444H, Isnin – Perikatan Nasional (PN) Kedah akan mengekalkan Datuk Seri Muhammad Sanusi Md Nor sebagai Menteri Besar sekiranya gabungan itu menang dalam Pilihan Raya Negeri (PRN) nanti.

Pesuruhjaya PAS Kedah, Datuk Ahmad Yahaya berkata, Sanusi juga akan menjadi ‘Poster Boy’ pada PRN yang dijangka berlangsung Julai depan.

“Insya Allah sokongan berterusan daripada rakyat Kedah akan menjadi pemangkin kepada kejayaan PN di negeri ini khususnya.

“…dan tidak mustahil, misi ini akan turut memberikan impak langsung kepada negeri lain yang ditadbir PH (Pakatan Harapan) seperti Pulau Pinang,” katanya dalam kenyataan, hari ini.

Mengulas lanjut, beliau mengakui ketegasan Sanusi menegakkan kebenaran penyebab tekanan politik berterusan terhadap Menteri Besar Kedah itu ketika ini.

Beliau tidak menolak kemungkinan hal itu berlaku kerana PH sudah tidak mempunyai modal untuk menjatuhkan pengaruh PN yang mendapat dukungan kuat masyarakat Melayu pada Pilihan Raya Umum Ke-15 (PRU15).

“Jadi, langkah pembunuhan karakter terhadap Muhammad Sanusi dilakukan kerana beliau juga menjadi faktor penting kemenangan PN khususnya di Kedah,” katanya.

Selain itu, katanya, PAS Kedah yakin segala perjalanan pentadbiran dan pelaksanaan dasar negeri berada dalam landasan terbaik.

“…ini seiring dengan Pelan Pembangunan Kedah 2035, malah hasrat ‘The Greater Kedah’ yang digagaskan beliau tidak mustahil akan direalisasikan kelak,” katanya.


Apakah penyatuan Melayu hanya bergantung pada parti politik?

Oleh Ainul Illia Meor Suzurudin

BANGI, 21 Rejab 1442H, Jumaat – Penyatuan Melayu dan janji untuk menjulang kedaulatan Islam sering kali menjadi ratib dan laungan politikus untuk mendapatkan sokongan rakyat.

Lalu timbul persoalan sama ada isu penyatuan ini hanya digembar-gemburkan oleh mereka yang takut kehilangan kuasa, kata Pengerusi Biro Politik Majlis Perundingan Melayu (MPM), Shahbudin Embun.

Beliau turut mempersoalkan sama ada adakah selamanya parti akan menggunakan alasan penyatuan Melayu untuk mengukuhkan kedudukan masing-masing.

“Adakah tidak ada formula lain yang boleh menyatukan bangsa Melayu selain daripada elemen politik?

“Adakah Melayu merupakan bangsa yang tidak matang sehinggakan tidak boleh berfikir dan berjuang mengikut acuan dan ideologi  masing-masing?

“Bukankah sudah sampai masanya semua pihak belajar berpolitik dengan lebih matang?,” katanya ketika dihubungi Ismaweb.net, hari ini.

Mengambil contoh situasi, Shahbudin berkata, suatu ketika dahulu, UMNO dan PAS adalah musuh yang dianggap tidak akan berkawan selama-lamanya.

Beliau berkata, permusuhan itu terutama sekali dapat dilihat di Kelantan dan Terengganu, yang mana ia boleh berlanjutan sehingga ke peringkat rakyat umum.

“Namun, kita tanya pada diri kita, bukankah sudah sampai masanya kita mendidik anak-anak kita supaya menghormati pandangan dan pendirian masing-masing.

“Saya yakin jika perkara ini kita ajar dari awal lagi, iaitu menghormati idelogi dan perjuangan parti yang disokong, maka tidak akan timbul soal perpecahan Melayu,” katanya.

Namun apa yang terjadi ketika ini, menurut Shahbudin, adalah masyarakat Melayu ditakutkan dengan pelbagai andaian.

“Kita ditakutkan dengan andaian yang bangsa ini akan berpecah, akan mengemis akan menjadi celaka di tanah air sendiri jika tidak bersatu di bawah satu naungan yang berbumbungkan politik.

“Adakah kita sudah kekurangan cendekiawan Melayu yang tidak boleh memberikan formula untuk kita bersatu tanpa perlu bersatu dalam sebuah perikatan yang berdasarkan politik semata-mata?

“Sebenarnya usaha untuk mematangkan diri kita berpolitik telah bermula tanpa disedari. Lihat sahaja pada perbahasan dan forum yang diadakan oleh beberapa pihak, yang mana ada beberapa parti politik yang telah dijemput untuk berbincang pada beberapa isu ‘panas’.

“Saya dapati panel jemputan akan memberikan pandangan dan apabila panel lain memberikan pandangan pula, mereka mendengar dan tidak ada berlakunya pertelingkahan lidah. Inilah yang sepatutnya berlaku dan inilah erti kematangan dalam berpolitik,” katanya.

Tegasnya, kekuatan dan keutuhan bangsa Melayu perlu diperkuatkan bukan dengan penyatuan tiga atau empat parti dalam satu perikatan.

Tetapi apa yang lebih penting ialah mengajar bangsa Melayu mengenai pentingnya integriti, perlunya persefahaman antara sesama insan tanpa mengira kaum dan agama, kata Shahbudin.

“Dan yang paling penting tentang bagaimana ajaran Islam yang betul dapat membawa kita ke jalan yang benar.

“Bukan itu sahaja, kekuatan bangsa Melayu juga boleh diperkuatkan dengan mengajar bangsa Melayu akan jijiknya rasuah, dan akan kotornya fitnah.

“Secara keseluruhannya, adalah menjadi tugas dan tanggungjawab kita mendidik anak-anak kita dan generasi akan datang untuk menghormati pandangan seseorang tentang sesuatu isu yang berkaitan dengan politik. Ini bermakna menghormati pendirian anak-anak kita dan mengajar mereka untuk tidak menjadi robot,” katanya.

Beliau berkata, praktis ini juga bermakna mengajar anak-anak yang bakal mengemudi masa depan negara untuk lebih arif menganalisis sesuatu isu dengan mengambil kira beberapa pandangan lain.

“Biarlah bangsa Melayu mempunyai 100 parti politik pun, tetapi jika kesemua parti ini mengutamakan kematangan dalam berfikir dan melakukan semua tindakan dengan penuh amanah dan integriti, saya yakin bangsa Melayu akan kukuh dan kuat,” katanya.


61 maut letupan masjid Pakistan

PESHAWAR, 9 Rejab 1444H, Selasa – Anggota polis antara 61 mangsa yang terbunuh dalam satu kejadian letupan di sebuah masjid dalam ibu pejabat polis Pakistan di Peshawar, pada Isnin.

Serangan yang turut mengakibatkan 150 yang lain cedera itu juga mendorong kerajaan Pakistan meletakkan negara berkenaan di dalam keadaan berwaspada.

Ketua Polis Peshawar, Muhammad Ijaz Khan berkata, misi menyelamat mangsa giat dijalankan di lokasi kejadian, di mana keadaan masjid hampir keseluruhannya musnah akibat letupan.

“Ramai anggota polis tertimbus di bawah runtuhan. Usaha sedang dilakukan untuk mengeluarkan mereka dengan selamat,” katanya.

Muhammad Ijaz berkata, dianggarkan 300 hingga 400 pegawai polis biasanya menunaikan solat di masjid itu.

Sehingga kini, jumlah kematian terus meningkat apabila lebih ramai mayat ditarik daripada serpihan runtuhan, dengan 61 orang terkorban dan lebih 150 yang lain cedera.

Setakat ini, tiada kumpulan yang mengaku bertanggungjawab atas serangan itu.-  Agensi


Kesatuan Afrika gantung Sudan ekoran rampasan kuasa tentera

ADDIS ABABA, 21 Rabiulawal 1443H, Khamis – Kesatuan Afrika, hari ini menggantung Sudan daripada semua aktiviti kesatuan itu, lapor Agensi Berita Anadolu.

Keputusan itu akan kekal berkuat kuasa sehingga pengembalian semula Kerajaan Peralihan Sudan yang dibentuk lebih dua tahun lalu selepas penyingkiran bekas Presiden, Omar Al-Bashir.

Dalam satu kenyataan, Majlis Politik, Keamanan dan Keselamatan Afrika (PAPS) menggesa pengembalian semula kerajaan peralihan yang menyatukan kedua-dua pegawai tentera dan penjawat awam.

Menyambut pembebasan Perdana Menteri, Abdalla Hamdok ia menyeru sayap tentera yang diketuai Jeneral Abdel Fattah Al-Burhan supaya membebaskan anggota Kabinet yang ditahan dan pegawai awam lain.

Pada hari Isnin, tentera Sudan mengumumkan keadaan darurat, membubarkan majlis kedaulatan peralihan dan kerajaan, beberapa jam selepas menahan Hamdok dan menteri dalam kerajaan.

Terkejut dengan pengambilalihan tentera, Pertubuhan Bangsa-Bangsa Bersatu (PBB) dan banyak negara telah menggesa supaya negara itu dikembalikan kepada kerajaan peralihan yang dijangka berakhir dengan pilihan raya kebangsaan.

Selepas rampasan kuasa tentera yang gagal bulan lalu, ketegangan yang mendalam meletus antara tentera dan pentadbiran awam di Sudan di tengah-tengah protes saingan, baru-baru ini.

Sebelum pengambilalihan tentera, Sudan ditadbir oleh Majlis Berdaulat pihak berkuasa tentera dan awam, yang mengawasi tempoh peralihan sehingga pilihan raya yang dijadualkan pada 2023 sebagai sebahagian daripada pakatan perkongsian kuasa yang tidak menentu antara tentera dan gabungan Forces for Freedom and Change. – Agensi


Melampau! Israel mahu musnah lagi bangunan Palestin

HEBRON, 24 Rabiulakhir 1442H, Khamis – Negara penjajah Israel bercadang untuk memusnahkan beberapa struktur termasuk rumah, tali air dan bilik logam di Masafer Yatta di Selatan Tebing Barat.

Menurut Penyelaras Jawatankuasa Perlindungan dan Ketetapan di Massafer Yutta, Fouad al-Amour, perintah pemusnahan itu dikeluarkan ke atas enam kediaman, dua telaga dan empat bilik operasi pertanian yang dibina dari panel logam terletak berhampiran pos haram Maon.

Negara haram itu memberi alasan kononnya bangunan berkenaan dibina tanpa permit dan berhampiran dengan jalan pintas.

Difahamkan, struktur yang bakal dimusnahkan dimiliki oleh dua keluarga Palestin.

Fouad berkata, pemusnahan itu dilakukan bagi mengosongkan penduduk Palestin untuk pembangunan penempatan haram Yahudi.-Agensi


Muhyiddin nafi fitnah Ahmad Zahid

KUALA LUMPUR,10 Syawal 1443H, Rabu – Bekas Perdana Menteri Tan Sri Muhyiddin Yassin mendakwa kenyataan beliau bahawa Datuk Seri Dr Ahmad Zahid Hamidi telah memintanya untuk campur tangan dalam kes jenayah bekas Timbalan Perdana Menteri itu di mahkamah adalah benar dan bukan memfitnah.

Muhyiddin, 74, dalam pernyataan pembelaan yang difailkan pada 9 Mei, mendakwa kenyataan yang dibuat semasa kempen Pilihan Raya Negeri (PRN) Johor ke-15 di Mersing di pekarangan Pusat Pembelajaran Sentuhan Kasih Felda Tenggaroh 3 pada 16 Februari lepas sebahagian besarnya dijustifikasikan sebagai benar dan merupakan komen adil serta berkepentingan awam.

Menurut Muhyiddin, beliau juga tidak mempunyai kawalan dan tidak bertanggungjawab atas penerbitan kenyataan itu yang dibuat oleh Astro Awani di akaun YouTube serta KiniTV, Malaysiakini, Utusan Malaysia atau mana-mana portal berita dalam talian lain.

“Saya menyatakan bahawa tiada sebarang niat jahat daripada pihak saya dalam menerbitkan pernyataan tersebut.

“Secara khususnya saya menafikan bahawa penerbitan tersebut telah dibuat bertujuan untuk merendahkan reputasi plaintif  di khalayak umum,” katanya.

Menerusi saman yang difailkan pada 4 April lepas, Ahli Parlimen Bagan Datuk itu memohon perintah injunksi secara ex-parte supaya Muhyiddin selaku defendan, atau wakilnya, menarik balik kenyataan fitnah tersebut atau kenyataan fitnah serupa terhadap beliau.

Ahmad Zahid, 69, juga memohon perintah injunksi sementara bagi menghalang defendan, pegawai dan pembantunya serta ejen dan wakilnya daripada mengeluar, menerbit, mengedar atau menyebarkan kenyataan fitnah itu atau kenyataan fitnah serupa di mana-mana wadah media sosial termasuk Facebook, Instagram, Twitter dan WhatsApp.

Turut diminta perintah injunksi sementara bagi mengarahkan defendan agar memadam, menyunting dan menghentikan penerbitan sebahagian rakaman video majlis itu yang didakwa mengandungi fitnah di portal berita dalam talian serta media sosial antaranya di Facebook profil ‘Perikatan Nasional,’ YouTube Astro Awani dan KiniTV.

Selain itu, plaintif memohon perintah injunksi sementara mengarahkan defendan menulis kepada mana-mana penerbit, penyunting, pengendali dan pemilik portal-portal berita dalam talian atau platform media sosial yang menerbitkan kenyataan fitnah itu supaya memadam dan menghentikan penerbitan fitnah berkenaan.

Ahmad Zahid mendakwa kenyataan fitnah itu antara lain membawa maksud beliau menggunakan jalan pintas untuk menyelesai dan menangguhkan perbicaraan kes jenayahnya yang masih berjalan, meminta pertolongan Muhyiddin untuk mencampuri urusan perbicaraan kes terbabit, mencampuri sistem kehakiman, mengarahkan pembubaran Dewan Undangan Negeri Johor dan bukan pemimpin yang patut dihormati, diteladani serta disegani.

Beliau berkata, kenyataan fitnah itu adalah palsu serta bertujuan menjatuhkan reputasi dan nama baiknya. Ahmad Zahid juga mendakwa kenyataan fitnah itu dikeluarkan oleh defendan selepas pengumuman Suruhanjaya Pilihan Raya berkaitan PRN Johor.

Sementara itu, peguam Shahrul Fazli Kamarulzaman, yang mewakili Ahmad Zahid, ketika dihubungi berkata pengurusan kes saman tersebut ditetapkan pada 25 Mei ini. -Bernama


Doktor, jururawat Lubnan mogok 2 hari depan Bank Negara

BEIRUT, 26 Syawal 1443H, Jumaat – Puluhan doktor, jururawat dan kakitangan perubatan Lubnan berhimpun di luar Bank Negara di sini semalam, selepas mengisytiharkan mogok selama dua hari sebagai protes terhadap keadaan ekonomi yang semakin merosot.

Mogok itu diisytiharkan dua kesatuan profesional perubatan – The Syndicates of Doctors in Beirut and The North and The Syndicate of Private Hospital Owners – yang membantah polisi Bank Negara kerana membenarkan bank mengenakan kawalan modal rawak serta sekatan lain.

Ketika mogok – yang berakhir pada Jumaat – hanya kes kecemasan dan pesakit dialisis akan dimasukkan ke hospital, kata kesatuan sekerja.

Sektor perubatan Lubnan, sehingga beberapa tahun lalu adalah yang terbaik di Timur Tengah, namun kini berada di ambang kelumpuhan akibat kegawatan ekonomi dan krisis kewangan negara itu.

Krisis yang bermula pada Oktober 2019 telah menyaksikan mata wang tempatan kehilangan lebih 90 peratus nilainya kepada dolar.

Konflik itu menyebabkan penghijrahan ribuan doktor dan jururawat serta penutupan sejumlah besar farmasi, selain berdepan kekurangan bekalan ubat dan peralatan perubatan.

Sebilangan hospital juga telah memberi amaran bahawa terpaksa menutup operasi kerana tidak lagi mampu menampung kos perbelanjaan dan membayar gaji pekerja.

Rata-rata pemain industri kesihatan menyalahkan dasar bank pusat kerana memusnahkan sektor berkenaan.

Sementara itu, paun Lubnan terus mencecah paras terendah baharu berbanding dolar.

Mata wang Lubnan ditambat pada 1,500 paun kepada dolar selama 22 tahun sehingga krisis meletus pada akhir 2019. – Agensi


Henti pejuang hak pekerja seks, Dr Madeline digesa letak jawatan

BANGI, 26 Syaaban 1442H, Khamis – Mana-mana Pesuruhjaya Suruhanjaya Hak Asasi Manusia Malaysia (SUHAKAM) yang tidak boleh mengangkat nilai sepatutnya dibawa dalam negara ini digesa meletak jawatan.

Gesaan itu turut disuarakan kepada Datuk Dr Madeline Berma ekoran kontroversi beliau dalam membentangkan kertas kerja berkaitan hak asasi pekerja seks di Malaysia baru-baru ini.

Pada 27 Mac lalu, Dr Madeline dalam kenyataan di Facebook berkata, pekerja seks di Malaysia menghadapi diskriminasi, ancaman keselamatan, keganasan dan mereka tergolong dalam kumpulan rentan (vulnerable).

Katanya, keadaan ini berlaku disebabkan industri pelacuran tidak sah daripada segi undang-undang negara, maka mereka yang bekerja dalam industri seks dikriminalisasi (criminalisation).

Pengerusi Pertubuhan-Pertubuhan Pembela Islam ( PEMBELA), Haji Aminuddin Yahaya menyarankan, kerajaan ataupun SUHAKAM melantik pesuruhjaya yang dapat menjaga kedaulatan dan keabsahanan dalam Islam serta keharmonian kaum dan agama di negara ini.

“Yang salah tetap salah jangan kita memperjuangkan perkara yang salah. Itu bagi saya konsep atau falsafah yang tidak betul.

“Kalau itulah teori yang kita nak bawa saya bimbang nanti perompak akan datang jumpa SUHAKAM dan minta dibela,” katanya dalam wawancara ‘Wujudkah Hak Asasi Pekerja Seks’ anjuran TV Al Hijrah semalam.

Selain itu, Pengerusi PEMBELA turut menggesa SUHAKAM tidak hanya ‘bertuhankan’ Perisytiharan Hak Asasi Manusia Sejagat (UDHR) semata-mata.

“(Sila lihat Cairo dan Asean Declaration). Ini juga satu dokumen yang penting dalam konteks kita sebagai negara Islam dan seorang Asia.

“Jangan kita hanya beriman dengan UDHR yang memberikan ‘universal value’ sangat bertentangan dengan norma-norma kehidupan dalam negara kita,” katanya.

Dalam konteks sama, Haji Aminuddin meminta SUHAKAM melihat semula akta dan peranan suruhanjaya itu.

Beliau turut menggesa SUHAKAM tidak hanya mengeluarkan kenyataan-kenyataan yang seolah-olah bertindak memperjuangkan hak orang lain.

“Cakap mengenai hak komuniti kita. Berapa ramai yang tak ada tanah dan pekerjaan. Itu yang harus diperjuangkan.

“Kenapa kita nak perjuangkan isu besar yang tiada kena mengena dengan kita tetapi meninggalkan hak yang sepatutnya kita perjuangkan di kalangan orang kita?,” soalnya.


Kes Ahmad Maslan gagal isytihar RM2 juta kepada LHDN dibicara di Mahkamah Tinggi

KUALA LUMPUR, 3 Zulhijjah 1442H, Selasa – Kes Ahli Parlimen Pontian, Datuk Seri Ahmad Maslan yang didakwa atas dua pertuduhan tidak mengisytiharkan RM2 juta yang diterima daripada Datuk Seri Najib Razak kepada Lembaga Hasil Dalam Negeri (LHDN), dan memberi pernyataan palsu kepada Suruhanjaya Pencegahan Rasuah Malaysia (SPRM), akan dibicarakan di Mahkamah Tinggi di sini.

Hakim Collin Lawrence Sequerah membuat keputusan itu selepas membenarkan permohonan Ahmad untuk memindahkan kesnya dari Mahkamah Sesyen ke Mahkamah Tinggi.

Peguam Hamidi Mohd Noh, ketika dihubungi pemberita melalui aplikasi WhatsApp berkata, mahkamah memutuskan demikian atas alasan antaranya terdapat persoalan undang-undang serius yang timbul terutama dalam pertuduhan dihadapi anak guamnya di bawah Seksyen 32 Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001.

“Selain itu, terdapat dua kes lain yang serupa antaranya kes Tan Sri Shahrir Ab Samad (bekas Pengerusi Felda) yang juga dipindahkan ke Mahkamah Tinggi,” katanya sambil memaklumkan permohonan untuk memindahkan kes itu telah difailkan pada 28 Jun lepas.

Timbalan Pendakwa Raya Mohd Mukhzany Fariz Mohd Mokhtar ketika dihubungi pula berkata, pihaknya tidak membantah permohonan itu.

“Pihak pendakwaan akan mengemukakan 10 atau 11 saksi untuk memberi keterangan semasa perbicaraan itu nanti,” katanya.

Sebelum ini, perbicaraan kes itu ditetapkan di hadapan Hakim Mahkamah Sesyen Suzana Hussain bermula 5 Julai lepas.

Pada 21 Januari 2020, Ahmad didakwa melibatkan diri dalam pengubahan wang haram dengan cara tidak melaporkan pendapatan sebenar berjumlah RM2 juta yang diterima daripada bekas perdana menteri itu kepada LHDN dalam Borang Nyata Cukai Pendapatan Bagi Tahun Taksiran 2013, yang bertentangan dengan Seksyen 113(1)(a) Akta Cukai Pendapatan 1967.

Beliau didakwa menerima wang itu, yang dipercayai sebagai hasil daripada aktiviti yang menyalahi undang-undang, melalui cek AmIslamic Bank Berhad bertarikh 27 November 2013 dan cek tersebut telah ditunaikan sendiri oleh Ahmad pada hari sama.

Perbuatan itu didakwa dilakukan di LHDN, Cawangan Duta, Kompleks Pejabat Kerajaan, Jalan Tuanku Abdul Halim di sini pada 30 April 2014 mengikut Seksyen 4(1)(a) Akta Pencegahan Pengubahan Wang Haram dan Pencegahan Pembiayaan Keganasan 2001 yang membawa hukuman maksimum penjara lima tahun atau denda RM5 juta atau kedua-duanya, jika sabit kesalahan.

Bagi pertuduhan kedua, Ahmad didakwa memberi pernyataan palsu kepada SPRM ketika percakapannya dirakam oleh pegawai penyiasat SPRM iaitu Ketua Penolong Kanan Penguasa, Mohd Zairi Zainal mengenai isu itu di bilik sidang media, Bangunan Parlimen, Jalan Parlimen di sini antara 2.45 dan 3.30 petang pada 4 Julai 2019.

Beliau didakwa mengikut Seksyen 32(8)(c) Akta Pencegahan Pengubahan Wang Haram yang membawa hukuman maksimum penjara lima tahun atau denda RM3 juta atau kedua-duanya, jika sabit kesalahan. – Bernama


Tempahan jemaah haji gagal buat bayaran ansuran kedua dibatalkan

JEDDAH, 13 Rejab 1444H, Sabtu — Kementerian Haji dan Umrah mengumumkan pihaknya membatalkan tempahan jemaah haji domestik yang gagal membuat pembayaran ansuran kedua kos pakej haji sebelum tamat tempohnya pada 29 Januari.

Manakala permit haji kepada bakal jemaah haji yang telah membuat pembayaran penuh melalui platform ‘Absher’ akan dikeluarkan mulai 5 Mei (15 Syawal).

Tarikh akhir pembayaran ansuran kedua telah tamat pada 29 Januari (7 Rejab) manakala tarikh akhir untuk ansuran ketiga ialah 30 April (10 Syawal).

Kementerian juga menyatakan bahawa pilihan pembayaran sebahagian kos pakej tidak tersedia selepas 26 Januari.

Berhubung calon jemaah haji yang tempahannya dibatalkan kerana tidak membayar ansuran kedua, kementerian berkata, mereka boleh menempah semula pakej selagi slot masih ada.

Tempahan akan disediakan untuk jemaah haji domestik melalui laman web kementerian dan aplikasi Nusuk sehingga 25 Jun (7 Dzul Hijjah) atau sehingga kuota yang diperuntukkan untuk jemaah domestik tahun ini selesai.

Menurut kementerian itu, hanya warga Arab Saudi yang memegang identiti negara yang sah atau ekspatriat dengan permit pemastautin (iqama) yang sah dibenarkan menunaikan haji tahunan.

Kementerian Dalam Negeri akan mengeluarkan permit haji kepada mereka yang telah menyelesaikan semua prosedur yang diperlukan, termasuk pembayaran penuh kos pakej haji.

Pemohon hendaklah mencetak permit daripada platform ‘Absher’, mulai 5 Mei. Selepas itu, mesej teks yang mengandungi nombor permit akan dihantar kepada pemohon.

Jika mana-mana pemohon ingin membatalkan tempahan, dia boleh mengikuti semua butiran prosedur pembatalan dan polisi pemulangan wang dari halaman utama laluan elektronik untuk jemaah haji domestik dan memilih pilihan untuk membatalkan tempahan untuk jemaah haji domestik untuk Musim Haji 1444, tambah kementerian. – Agensi


Didakwa difitnah, Dr Kamarul ambil tindakan undang-undang 3 individu

SAYA amat menyesali tindakan liar dan tidak bertanggungjawab pihak-pihak tertentu yang menggunakan teknik buli siber dengan mengarahkan tentera-tentera siber untuk menyerang diri saya dan tempat saya bekerja dalam media sosial untuk cuba membunuh karakter saya serta menjatuhkan imej dan kedudukan saya di mata masyarakat.

Negara kita adalah sebuah negara yang mempunyai undang-undang dan sekiranya pihak-pihak tertentu ini menghormati prinsip kedaulatan undang-undang, maka mereka sepatutnya menggunakan undang-undang negara bagi membuktikan kesalahan saya dan bagi menghukum saya jika saya melakukan apa-apa kesalahan seperti yang didakwa.

Atas prinsip yang sama, bagi membersihkan diri saya dari pelbagai tuduhan yang dilemparkan ke atas diri saya dan tempat saya bekerja sehubungan dengan isu pemberian bantuan motosikal oleh Ahli Parlimen Bukit Mertajam, Steven Sim Chee Keong, saya telah memulakan tindakan undang-undang ke atas tiga pihak yang memfitnah saya.

SAMAN FITNAH KEPADA LIM GUAN ENG

Kenyataan-kenyataan berunsur fitnah yang dikeluarkan oleh Lim Guan Eng adalah kenyataan-kenyataan beliau yang mendakwa saya:
(a) memalukan kedudukan akademik saya dengan menulis di Harakah mempersoalkan motif Steven Sim membantu seorang Melayu Islam di kawasan Steven Sim sendiri;
(b) dengan jahat melabelkan Steven Sim sebagai mubaligh Kristian Cina walaupun Steven Sim tidak pernah menyampaikan khutbah di mana-mana gereja.
(c) membandingkan dengan secara tidak wajar pemberian sebuah motosikal oleh Steven Sim dengan pemberian sebuah motosikal oleh seorang Timbalan Menteri Melayu.
(d) membenci dan mencerca orang bukan Melayu atau bukan Islam membantu orang Melayu atau orang Islam dengan melabelkan mereka sebagai mubaligh Kristian Cina.

SAMAN FITNAH KEPADA STEVEN SIM

Kenyataan-kenyataan berunsur fitnah yang dikeluarkan oleh Steven Sim adalah kenyataan-kenyataan beliau yang mendakwa saya:
(a) mengeluarkan cerita Steven Sim memberi bantuan motosikal untuk menyebarkan agama.
(b) menyatakan kedai (menjual motosikal) tidak boleh dikesan.
(c) menyebarkan fitnah bahawa penerima bantuan motosikal tidak boleh ditemui sedangkan saya atau orang parti saya sudah menemui dan berjumpa dengannya.
(d) mungkin tidak membayar RM2,000 kepada pemberi maklumat mengenai penerima bantuan motosikal.
(e) menawarkan RM2,000 ke atas kepala penerima bantuan motosikal bukan bertujuan untuk mencari kebenaran, tetapi hanya bertujuan untuk mencari peluang untuk menyerang beliau.
(f) melakukan satu perbuatan yang melampau dengan meletakkan harga ke atas kepala penerima bantuan motosikal.
(g) mengganggu penerima bantuan motosikal dan keluarganya.
(h) tahu bahawa penerima bantuan motosikal boleh dijumpai dan saya atau wakil saya telah datang berjumpa dengan penerima bantuan motosikal dan memberinya wang.
(i) bertanya soalan-soalan yang tidak patut mengenai penerima bantuan motosikal, termasuk adakah baju yang dipakai olehnya adalah baju yang betul.
(j) menyatakan motosikal yang diberi kepada penerima bantuan motosikal tidak wujud.

SAMAN FITNAH KEPADA LIYANA MARZUKI

Kenyataan-kenyataan berunsur fitnah yang dikeluarkan oleh Liyana Marzuki di dalam Posting Facebook 1 adalah kenyataan-kenyataan beliau yang mendakwa saya:
(a) mengeluarkan penulisan yang tidak mempunyai nilai ilmiah.
(b) memalukan seluruh profesion ahli akademik.
(c) perlu meninggalkan dunia akademik dan masuk politik.
(d) memuatnaik satu posting Facebook yang bertajuk “WAYANG OPERA CINA DAP SEKALI LAGI?” dan kemudiannya memadamkan posting Facebook ini setelah mendapati posting Facebook ini adalah tidak benar.

Kenyataan-kenyataan berunsur fitnah yang dikeluarkan oleh Liyana Marzuki di dalam Posting Facebook 2 adalah kenyataan-kenyataan beliau yang mendakwa saya:
(a) mempersoalkan tindakan Steven Sim menghadiahkan sebuah motosikal kepada seorang Food Panda rider dengan menyatakan ia adalah agenda Kristian terhadap budak Melayu.
(b) menawarkan RM2,000 kepada sesiapa yang mendedahkan identiti Food Panda rider untuk menunjukkan food panda rider itu sebenarnya tidak wujud.
(c) menyebabkan food panda rider ini kena harrass sebab menerima hadiah sebuah motor daripada Steven Sim.
(d) tidak berbuat apa-apa untuk menolong Food Panda rider itu selain daripada menyusahkan hidupnya.
(e) nama saja Islam tetapi tidak berkelakuan seperti seorang Islam.

Ekoran kenyataan-kenyataan berunsur fitnah yang dikeluarkan oleh mereka, saya telah di antara lainnya dihadapkan dengan hinaan dan cemuhan secara terbuka dan berterusan oleh masyarakat secara amnya yang menyebabkan saya mengalami kesusahan dan kegelisahan mendalam dan mendapat malu besar, menyebabkan tindakan undang-undang ini diambil.

Saya menyedari bahawa terdapat pihak-pihak lain yang turut mengeluarkan kenyataan-kenyataan yang serupa atau hampir serupa kepada diri saya mengenai isu ini, di mana sesetengah daripada mereka ini telah saya laporkan kepada pihak polis pada 30 April lalu, dan saya juga tidak akan teragak-agak untuk mengambil tindakan sama kepada mereka selepas ini.

Dr Kamarul Zaman Yusoff

Penafian: Artikel ini adalah pendapat penulis dan tidak ada kaitan dengan Ismaweb.net atau Media Isma Sdn Bhd.


Turki bimbang kes harian naik lebih 1,000

ANKARA, 16 Zulhijjah 1441H, Khamis – Turki mencatatkan jumlah kes COVID-19 harian melebihi 1,000 sebanyak dua hari berturut-turut, sehingga semalam.

Perkara itu membimbangkan kerajaan Ankara, yang sebelum ini telah mengurangkan sebahagian besar sekatan yang dilaksanakan sejak kes pertama direkodkan pada bulan Mac.

Jumlah jangkitan direkodkan semakin meningkat dengan lebih 5,000 kes setiap hari bermula April.

Bagaimanapun, selepas hampir sebulan kes harian dicatatkan dalam lingkungan 900, Menteri Kesihatan Turki, Fahrettin Koca mengumumkan bahawa sebanyak 1,178 kes direkodkan dalam tempoh 24 jam.

Serentak itu, beliau menggesa rakyat mengambil langkah berjaga-jaga bagi mengelakkan penularan wabak meningkat..

“Kami bimbang dengan peningkatan jumlah kes, yang sebelumnya terbatas pada beberapa wilayah, kini merebak ke seluruh negara sejak akhir-akhir ini,” katanya pada hari Isnin, yang menyaksikan 995 kes disahkan.

Keesokan harinya (Selasa), Turki mencatatkan 1,083 jangkitan. Setakat ini, Turki merekodkan 236,112 jangkitan dengan 5,784 kematian.

Pemakaian pelitup separuh muka di khalayak diwajibkan di 48 daripada 81 wilayah Turki. -Agensi


Sorok perkahwinan kedua daripada isteri tindakan bacul

BANGI, 21 Jamadilawal 1442H, Selasa – Perlakuan menyorokkan perkahwinan kedua dari isteri pertama adalah perbuatan yang sangat tidak bertanggungjawab dan bacul, tegas Ketua Wanita Ikatan Muslimin (ISMA), Dr Suriani Sudi.

Beliau berkata demikian mengulas kewujudan sindiket poligami atau ‘scam poligami’ dipercayai didalangi orang di dalam institusi kehakiman syariah negara.

Sindiket tersebut dikesan menyediakan jalan pintas kepada lelaki yang ingin berkahwin lebih daripada satu tanpa pengetahuan isteri pertama.

Dr Suriani menegaskan, Wanita ISMA tidak menolak poligami, tetapi urusan tersebut perlu diuruskan dengan harmoni dan sejahtera tanpa sebarang penipuan atau penganiayaan.

“Kalaupun ia boleh dilakukan, pembinaan rumah tangga kedua tidak seharusnya meruntuhkan rumah tangga pertama yang telah dibina,” katanya kepada Ismaweb.net, hari ini.

Pada masa sama, beliau berkata, para suami juga seharusnya bertanggungjawab apabila ingin mendirikan rumah tangga yang kedua.

Katanya, mereka harus sedar bahawa perkahwinan adalah penuh dengan tanggungjawab.

“Berterus teranglah dengan isteri pertama kerana ia adalah tanda suami menghargai pengorbanan isteri pertama yang banyak mencurahkan pengorbanan pada saat sukar dan senang,” katanya lagi.

Kesal dengan kewujudan sindiket seperti itu, Dr Suriani berkata, kegiatan yang membabitkan penipuan maklumat dalam dokumen permohonan poligami itu dikhuatiri boleh menjejaskan institusi kehakiman syariah di Malaysia jika dibiarkan terus berleluasa.

“Tindakan tidak bertanggungjawab seperti itu hanya akan memporak-perandakan sistem kekeluargaan dan menjejaskan kredibiliti sistem kehakiman syariah di Malaysia,” katanya.

Berharap sindiket ini dihentikan segera, Dr Suriani menggesa pihak berkuasa mencari hingga ke lubang cacing mereka yang terlibat dan ejen yang menjalankan perbuatan yang terkutuk itu.

“Mereka tidak seharusnya terpedaya semata-mata mahukan ganjaran yang tidak seberapa yang ditawarkan berbanding keruntuhan sebuah masjid yang telah pun dibina.

“Pihak yang berkaitan seharusnya memperkemaskan dan memperketatkan lagi prosedur permohonan poligami agar tidak ada ruang daripada para suami yang tidak bertanggungjawab dan pihak pihak lain untuk mengambil kesempatan atas perkara ini.

“Seperti di dalam kes sekarang ini, satu persoalan bagaimana tandatangan isteri pertama boleh diperolehi tanpa pengetahuannya. Bagi saya, kaedah ini perlu diperkemas,” katanya.


Vernakular duri dalam daging perpaduan negara

BANGI, 8 Muharram 1442H, Khamis – Pemuda Pertubuhan-Pertubuhan Pembela Islam (PEMBELA) menyokong gesaan memansuhkan sekolah vernakular secara berperingkat.

Ketua Kluster Belia PEMBELA, Luqman Abd Hamid berkata, kenyataan berhubung isu berkenaan oleh Angkatan Pemuda-Pemudi BERJASA (ANGKASA), serta Angkatan Bersatu Anak Muda (ARMADA) Parti Pribumi Bersatu Malaysia (BERSATU) wajar disokong dan disambut seluruh rakyat Malaysia yang patriotik.

“Sekolah vernakular menjadi duri dalam daging kepada perpaduan negara. Pemuda PEMBELA ingin memberi penekanan khusus bahawa wacana perpaduan perlu dibincangkan secara serius.

“Selain itu, gerakan pemuda perlu bergerak berganding bahu di dalam isu sekolah vernakular kerana masa depan negara adalah di bahu kita,” katanya dalam satu kenyataan hari ini.

Sebelum ini, Menteri Perpaduan Negara, Datuk Halimah Mohamed Sadique memberi jaminan kerajaan tidak akan memansuhkan sekolah vernakular.

Kenyataan itu mendapat reaksi negatif pelbagai pihak yang mendukung hanya sekolah satu aliran sahaja diwujudkan di negara ini.

Terdahulu tiga pertubuhan memfailkan permohonan untuk menjadi pencelah dalam saman yang difailkan Ikatan Guru-Guru Muslim Malaysia (iGuru) di Mahkamah Tinggi di Kota Bharu bagi mencabar kewujudan sekolah vernakular di negara ini.

Permohonan itu difailkan Majlis Bahasa Cina, Persatuan Bahasa Tamil dan Gabungan Persatuan Bekas Pelajar Sekolah Tamil.

Selain iGuru, Ikatan Muslimin Malaysia (ISMA) antara gerakan Islam yang memfailkan writ saman berhubung keabsahan sekolah vernakular.

Presidennya, Haji Aminuddin Yahaya menegaskan, sudah tiba masanya mahkamah meletakkan satu titik pengakhiran terhadap sekolah vernakular yang sejak dahulu lagi mewujudkan polemik dalam memupuk perpaduan kaum di Malaysia.

Pada 16 November tahun lalu, Gabungan Pelajar Melayu Semenanjung (GPMS) dan Majlis Pembangunan Pendidikan Islam Malaysia (MAPPIM), juga memfailkan writ saman bagi mendapatkan pengisytiharan bahawa kewujudan sekolah-sekolah Jenis Kebangsaan Cina dan Tamil adalah bercanggah Perlembagaan Persekutuan.


Tanah runtuh di Ampang: Penduduk dinasihat berpindah

KUALA LUMPUR, 15 Jamadilawal 1444H, Sabtu – Penghuni rumah yang berdekatan dengan lokasi runtuhan tanah di Taman Halaman, Ampang di sini dinasihatkan agar berpindah buat sementara waktu sebagai langkah berjaga-jaga.

Pengerusi Jawatankuasa Pengurusan Bencana Daerah Hulu Langat, Dr Ani Ahmad berkata, arahan itu dikeluarkan susulan cuaca masih hujan malam tadi dan keadaan cerun di belakang rumah penduduk terbabit yang dikhuatiri tahap kestabilannya.

“Setakat ini, penghuni di dua buah rumah yang terkesan telah bersetuju untuk berpindah keluar. Bagaimanapun, ada penghuni yang enggan berpindah keluar atas faktor-faktor tertentu selain memaklumkan rumah mereka mempunyai tembok penahan.

“Kami telah memaklumkan secara lisan kepada mereka sebarang risiko yang mungkin berlaku dan mereka bersetuju dengan tanggungan risiko tersebut.

“Kami juga telah menasihati mereka untuk ambil langkah berjaga-jaga misalnya untuk tidak tidur di bahagian belakang rumah,” katanya kepada Bernama di lokasi kejadian malam tadi.

Beliau berkata, runtuhan di lokasi melibatkan tanah milik persendirian dengan cerun di bahagian belakang rumah mangsa juga termasuk dalam hartanah masing-masing.

“… esok MPAJ (Majlis Perbandaran Ampang Jaya) akan bantu untuk tengok keadaan di atas (tebing) dan akan bantu kerja pembersihan tanah serta pemasangan kanvas. Pemilik rumah dinasihat melaksanakan kerja pengukuhan cerun tanah masing-masing,” katanya.

Ani berkata, pihaknya telah meminta agensi keselamatan seperti Jabatan Bomba dan Penyelamat, Polis Diraja Malaysia dan Angkatan Pertahanan Awam untuk memantau keadaan di lokasi malam ini.

Sementara itu, Choong Zee Foon, 52, berkata, dia hanya menyedari kejadian tanah runtuh selepas dimaklumkan jirannya.

“Ini bukan pertama kali berlaku, ini kali kedua rumah saya terjejas. Sebelum ini pernah berlaku runtuhan pada Disember tahun lepas dan kerja-kerja pembaikan rumah masih belum buat,” katanya yang tidak tinggal di rumah itu.

Petang semalam, seorang wanita warga emas antara enam individu yang terselamat dalam insiden tanah runtuh berketinggian sembilan meter di taman itu.

Dalam kejadian itu, rumah mereka turut mengalami kerosakan. – Bernama


Hujan lebat hingga Jumaat di negeri Pantai Timur

BANGI, 12 Rabiulakhir 1444H, Isnin – Pantai Timur Semenanjung diramal mengalami hujan lebat berterusan dan angin kencang bermula esok hingga Jumaat ini, menurut Jabatan Meteorologi Malaysia (MetMalaysia).

Keadaan cuaca itu berikutan penumpuan angin dijangka berlaku di Pantai Timur Semenanjung dan barat Sarawak.

Sehubungan itu, MetMalaysia mengemaskini amaran hujan berterusan peringkat waspada membabitkan negeri Kelantan, Terengganu, Pahang dan Johor berkuat kuasa pada 8 hingga 11 November.

“Pada masa yang sama, negeri-negeri di pantai barat Semenanjung (Perak, Selangor, WP Kuala Lumpur, Putrajaya, Negeri Sembilan, Melaka dan Johor) dan Sarawak dijangka mengalami hujan lebat dan ribut petir yang lebih kerap pada sebelah petang hingga malam.

“Orang awam adalah dinasihatkan untuk sentiasa merujuk laman web www.met.gov.my dan semua media sosial serta memuat turun aplikasi myCuaca bagi maklumat yang terkini dan sahih,” katanya.


Zahid persoal gabungan masuk politik sebab rakyat atau ketagih kuasa

BANGI, 5 Rabiulakhir 1444H, Isnin – Pengerusi Barisan Nasional (BN), mendakwa gabungan parti politik selain BN kini kelihatan bercelaru, selain tiada hala tuju yang jelas.

Datuk Seri Ahmad Zahid Hamidi berkata, kestabilan dan kemakmuran begitu penting pada Pilihan Raya Umum Ke-15 (PRU15) bagi menjamin masa depan negara dan rakyat lebih baik.

“Ada pihak lawan masih mencanang dakyah bersifat manipulatif dan berunsurkan kebencian sewaktu berkempen, seolah-olah tidak ada idea atau pendekatan lain untuk diketengahkan.

“Cara berkempen dan cerita politik mereka masih berkisar politik kebencian, dendam, fitnah, manipulasi serta personaliti dan akan disusuli dengan janji-janji palsu sama seperti PRU terdahulu,” katanya seperti dilapor Berita Harian.

Beliau mendakwa, gabungan parti politik lawannya kini seolah-olah takut dengan bayang-bayang sendiri.

Beliau pada masa sama turut mempersoalkan tujuan gabungan politik memasuki arena politik.

“Jujurkah gabungan-gabungan politik ini memasuki arena PRU15 untuk berkhidmat kepada rakyat atau semata-mata ketagih kuasa dan bimbangkan kemenangan BN,” soalnya.


Keadaan sungai di 7 negeri terkawal

BANGI, 22 Jamadilawal 1443H, Isnin – Keadaan sungai di tujuh negeri masih terkawal, hanya sebahagian daripadanya mencatat bacaan paras waspada dan amaran.

Berdasarkan aplikasi MyPublic Infobanjir, enam kawasan sungai di Pahang mencecah bacaan paras amaran (jingga).

Kawasan berkenaan membabitkan Sungai Bera di Bera; Sungai Kundang di Maran; Sungai Pahang di Lubuk Paku, Maran; dan Sungai Pang di Paloh Inai, Pekan.

Di negeri sama, Sungai Dong di Kampung Peruas, Raub, dan Sungai Triang di Taman Agropolitan Chemomoi, Bentong pula berada pada paras waspada (kuning).

Laporan sama turut mencatatkan status waspada di Punan Bah B, Belaga, Sarawak; Sungai Langat di TNB Pangsun, Hulu Langat, Selangor.

Keadaan sama turut berlaku di Sungai Golok di Rantau Panjang, Pasir Mas, Kelantan; Stesen Tapak Pengujian WPKL PRAB F2, Kuala Lumpur; dan Sungai Kesang di Telok Rimba, Jasin, Melaka.

Setakat jam 8 hingga 9 pagi tadi, tiada hujan direkodkan di kelima-lima sungai berkenaan.

Status sama juga direkodkan tiga sungai di Johor, iaitu Sungai Kesang di Telok Rimba, Tangkak; Sungai Muar di Simpang 5 Darat, Tangkak; dan Sungai Tangkak di Kampung Seri Makmur, Tangkak.


Amirudin pelik pembangkang bersungguh bantah LKAN dibahas

BANGI, 17 Zulkaedah 1444H, Selasa – Ahli Parlimen Gombak, Datuk Seri Amirudin Shari hairan dengan tindakan blok pembangkang yang mempersoalkan langkah kerajaan membawa usul supaya Laporan Ketua Audit Negara (LKAN) 2021 dibahaskan di Dewan Rakyat.

Menerusi akaun Twitter miliknya, Menteri Besar Selangor itu berkata, lazimnya pembangkang akan mengkaji dan menyemak kira laporan audit negara serta membangkitkannya dalam perbahasan.

“Hari ini pembangkang sangat bantah laporan audit dibahas.

“Mereka mahu sokong usul tapi jangan bahas. Panjang berjela-jela mengelak dibahas. Kenapa?” soalnya.

Terdahulu, persidangan sesi pagi di Dewan Rakyat kecoh apabila pihak kerajaan dan pembangkang bertikam lidah mengenai kewajaran usul kerajaan membahaskan LKAN 2021 yang terkandung dalam Aturan Urusan Mesyuarat dan Usul-Usul.

Ahli Parlimen Kota Bharu, Datuk Seri Takiyuddin Hassan mendakwa, tindakan itu bercanggah dengan Perkara 107 Fasal 1 Perlembagaan Persekutuan.

Katanya lagi, Dewan Rakyat terdahulu tidak pernah membahaskan LKAN, selain mendakwa ia perlu menjadi peraturan dan undang-undang tidak bertulis untuk tidak membenarkan dokumen berkenaan dibahaskan.


Belanjawan 2021: Syor tingkatkan peluang pekerjaan graduan

KUALA LUMPUR, 15 Rabiulawal 1442H, Ahad – Setiap tahun sekitar 200,000 graduan daripada institusi pengajian tinggi di negara ini dan hampir 300,000 graduan dalam dan luar negara menantikan peluang pekerjaan.

Berdasarkan dapatan kajian tinjauan terhadap golongan belia oleh pasukan penyelidik Universiti Putra Malaysia (UPM) baru-baru ini – mereka inginkan pekerjaan dan sumber pendapatan yang tetap dan mendambakan gaji yang setimpal dan berpadanan dengan kelayakan.

Namun, dengan peluang pekerjaan terhad akibat penyusutan beberapa sektor ekonomi akibat COVID-19, golongan belia bimbang dengan pengangguran kerana hampir 544,500 belia dikatakan masih menganggur pada Julai 2020.

Justeru, Pensyarah Kanan Fakulti Pengajian Pendidikan Universiti Putra Malaysia (UPM), Dr Mohd Mursyid Arshad mengesyorkan kepada kerajaan supaya memberi tumpuan kepada peningkatan peluang pekerjaan – menerusi Belanjawan 2021 yang akan dibentang, Jumaat depan.

Katanya, kerajaan disaran menyediakan peluang pekerjaan berorientasikan pendigitalan – sekali gus membolehkan golongan belia dan mereka yang hilang pekerjaan tidak lagi bergantung kepada pekerjaan ‘makan gaji’ semata-mata.

“Penjanaan pendapatan melalui Ekonomi Gig (Gig Economy) merupakan ruang yang berpotensi besar dalam suasana pendigitalan pada hari ini dan golongan belia disaran untuk merebut peluang sebaik-baiknya dan memanfaatkan insentif yang disediakan oleh kerajaan melalui program myGIG Belia.

“Namun, Belanjawan 2021 juga perlu memberi fokus kepada pembangunan infrastruktur jalur lebar secara lebih agresif kerana sektor pekerjaan dan pendidikan kini sangat bergantung kepada jalur lebar tetapi masih terdapat ‘blind spot’ di kawasan dalam bandar yang mengalami masalah Internet apatah lagi bagi kawasan luar bandar dan pedalaman,” katanya seperti dilapor Bernama.

Beliau turut mencadangkan supaya kerajaan meneruskan insentif ‘Place and Train’ melalui program latihan perantisan.

Ia bagi menggalakkan lebih banyak pemain industri terutamanya syarikat korporat dalam menyediakan latihan, pengalaman dan peluang pekerjaan kepada graduan dan individu yang kehilangan pekerjaan.

“Peluang kolaborasi antara institusi pengajian tinggi dengan pemain industri perlu disemarakkan secara berterusan agar graduan yang dihasilkan sepadan dengan keperluan industri pada masa kini,” katanya.


10,000 banduan layak jalani pelepasan secara perintah parol

BANGI, 19 Syaaban 1443H, Selasa – Kira-kira 10,000 banduan layak menjalani program Sistem Parol, Pelepasan Banduan Secara Lesen (PBSL) dan Program Reintegrasi Penghuni dalam usaha tangani masalah kesesakan banduan di penjara.

Menteri Dalam Negeri, Datuk Seri Hamzah Zainudin berkata, langkah alternatif yang bakal dilaksanakan ini menjangkakan 80 peratus daripada mereka akan ditempatkan dalam industri.

Langkah ini diyakini dapat mengisi kekosongan tenaga kerja yang menggunakan warga asing sebelum ini.

Ia juga dilihat mampu menjimatkan kos pengurusan penjara sebanyak RM182 juta setahun.

“Kementerian amat yakin sasaran ini akan dapat dicapai berdasarkan kepada pencapaian melebihi 7,000 banduan menjalani Pemulihan Dalam Komuniti (PDK) pada 2021.

“Melalui peluang yang diberikan di dalam komuniti, didapati 99.63 peratus daripada mereka berjaya dan tidak lagi mengulangi kesilapan serta kembali semula ke penjara,” katanya seperti dipetik portal tempatan, hari ini.

Hamzah bagaimanapun menegaskan, kementerian tetap komited memastikan keselamatan dan kesejahteraan rakyat
terus diutamakan.

Kerajaan juga, tegasnya, akan terus meningkatkan keupayaan sumber manusia Jabatan Penjara bagi memastikan sistem penyampaian dapat dilaksanakan dengan berkesan.

“Sebanyak 347 pegawai dan anggota penjara perjawatan baharu telah diluluskan bagi meningkatkan keupayaan jabatan dalam melaksanakan PDK,” katanya.

Pada masa sama, Jabatan Penjara juga akan memperluaskan Pejabat Parol Daerah kepada 100, berbanding 52 pada masa ini.


Bazar Ramadan dibenar operasi, mengapa Parlimen tak boleh bersidang?

KUALA LUMPUR, 4 Syaaban 1442H, Khamis – Setiausaha Agung UMNO, Datuk Seri Ahmad Maslan menggesa sidang Parlimen diadakan setelah kerajaan memberi ‘lampu hijau’ kepada bazar Ramadan untuk beroperasi pada bulan puasa.

“Suara rakyat agar Parlimen dibuka semakin kuat didengar. Kini terletak di tangan Kabinet untuk memberi nasihat yang tepat kepada Seri Paduka Baginda Yang Di-Pertuan Agong.

“Jika Bazar Ramadan akan dibuka, sekolah sudah, ekonomi juga, tentulah tidak salah bertanya kenapa Parlimen belum,” ciapnya di laman Twitter, hari ini.

Pada 16 Mac, kerajaan membenarkan bazar Ramadan dan Aidilfitri beroperasi pada bulan puasa tahun ini.

Menteri Kanan (Keselamatan) Datuk Seri Ismail Sabri Yaakob mengatakan, kerajaan juga bersetuju untuk membenarkan solat tarawih berjemaah di masjid dan surau di seluruh negara.

“Setelah berbincang dengan Kementerian Kesehatan (KKM), kami memutuskan untuk membenarkan ketiga kegiatan ini dilaksanakan dengan ketat sesuai dengan prosedur operasi standard (SOP),” kata Ismail Sabri.

Bagaimanapun, Ahmad yang juga merupakan Ahli Parlimen Pontian itu berkata, beliau sudah melakukan gesaan yang sama sejak Januari tahun ini.

“Saya Ahli Parlimen yang sejak Januari 2021 meminta agar Parlimen dibuka. Saya antara Ahli Parlimen yang paling kerap berbahas, bertanya dan beri cadangan-cadangan kepada kerajaan.

“Ada 100 Ahli Parlimen umur lebih 60 tahun. Namun ada 120 Ahli Parlimen umur kurang 60 tahun. Korum sidang untuk Dewan Rakyat hanya 26 Ahli Parlimen. Eloklah ianya dibuka,” katanya.